నాన్న కోరిక (కథానిక)

మూల కథ: శ్రీ వల్లూరి సుబ్రహ్మణ్యం

కథానుసరణ: రవి కావూరు

ఒరే నారాయణ … నిన్న నువ్వు అడిగిన ప్రశ్నకు సమాధానం చెప్తాను విను

మొన్న మా నాన్న వైకుంఠ సమారాధన నాడు ఆయన ఫోటో పెట్టకుండా, "మా నాన్న" అని తెల్ల కాగితం మీద వ్రాసి, కుర్చీలో పెట్టేవు కదా. వచ్చిన వాళ్లందరూ ఆ కాగితానికి ఎలా దండం పెట్టుకున్నారు అనే కదా నీ సందేహం.

ఆ రోజు అందరు ఉన్న హడావిడిలో, నీ ప్రశ్నకు జవాబు ఇవ్వలేక పోయానురా.

ఆయన వెళ్లిపోయిన తరవాత,మొన్న ఆయన గదిని సర్దుతున్నప్పుడు, బల్ల మీద వున్న పంచాంగం మధ్యలో మా నాన్న వ్రాసిన లేఖ కనపడింది. అది చదివి వినిపిస్తాను విను.

\*\*\*\*\*\*\*\*\*

ఒరేయ్ విశ్వం. నేను ఇంకెంతో కాలం ఉండనురా.

మీ అమ్మ దగ్గరకు వెళ్లిపోవాలని ఉంది. నాకొక కోరిక ఉందిరా. అది ఈ ఉత్తరంలో రాశాను. చదివి ఇదేమి కోరిక అని బాధపడకు నాన్న.

అదేమిటంటే నేను వెళ్లిపోయిన తర్వాత,నా జ్ఞాపకంగా నా ఫోటో మన ఇంట్లో ఎక్కడ పెట్టవద్దు.

నా వైకుంఠ సమారాధన నాడు, ఒక తెల్ల కాయితం మీద "మా నాన్న" అని మాత్రం రాసి ఉంచు. వచ్చిన వాళ్ళు చూస్తారు. ఆ మాత్రం గౌరవం నాకు చాలును. నా కోరిక మన్నించు.

నేను పుట్టినప్పుడు తెల్ల కాయితం లాంటి వాడినే కదా, పోయినప్పుడూ అలాగే ఉండనీ.

ఇలా ఎందుకడిగానని అనుకుంటున్నావేమో?

ఈ ఫోటోలన్నవి కొంతకాలం గడిచిన తర్వాత ఆదరణకు నోచుకోవురా. జ్ఞాపకాలే మిగులుతాయి.

మొదట్లో కొన్ని రోజులు పాటు కోడలు పిల్ల, నా ఫోటోకు ఒక పువ్వు పెడుతుంది. తరువాత నా తిధినాడు

ఓ దండ,ఆ తరువాత కొన్నాళ్లకు ఒక ప్లాస్టిక్ దండ తగిలిస్తారు.

మీరు పెద్దవాళ్ళయి పోయిన తరువాతో, లేదా మీకు ఓపికలు సన్నగిల్లినప్పుడో అదీ ఉండదు. ఆ ఫోటో మీద దుమ్ము కూడా తుడవలేరు.

మీ తరువాత వారు, దాన్ని ఆటకెక్కిస్తారు. లేదా స్టోర్ రూమ్ లో ఒక మూలకి చేరుస్తారు. నా ఫోటో

ఆ అటక మీదనో, స్టోర్ రూమ్ లో ఆ పాత సామాన్ల మధ్య మగ్గిపోవడమో తప్ప, మరి ఏమి ఉండదు.

రేపటి తరాల వారికి, వారి ముందు తరం గురించి తెలుసుకునే సమయం, ఆసక్తి రెండూ ఉండవు రా. ఈ మాత్రం దానికి నాకు ఫోటో ఫ్రేమ్ కట్టించి గోడ మీదకు ఎందుకురా ఎక్కించడం?

మొదట్లో ఏదో మొహమాటం కొద్దీ ఉంచినా,ఏదో నాడు అది బయట పడవేసే వస్తువే.

దీనికి నేనే ఉదాహరణ.మా నాన్న చనిపోయిన తర్వాత మనమున్న అద్దె ఇంట్లో, ముందు గదిలో,ఆయన మీద గౌరవంతో, అందరికీ కనిపించేటట్టు పెద్ద ఫోటోను పెట్టాను. అప్పటికి నువ్వు ఇంకా చిన్న పిల్లవాడివి.

ఈ ఇల్లు కట్టించిన కొత్తలో ఏమైంది? అప్పటికే మీరు కాలేజీ చదువులకు వచ్చేయడంతో మా నాన్న ఫోటో

నా బెడ్ రూమ్ లోకి మారింది.

ఈమధ్య, ఎదిగిన నీ పిల్లల సాయంతో, ఇల్లుని పిల్లల అభిరుచులకు తగ్గట్టు మార్పులు చేర్పులు చేసేవు.

నా మీద గౌరవం కొద్దీ, తాతగారి ఫోటో ఇంట్లో ఉంచాలిరా అని నువ్వు చెప్పినా, నీ పిల్లలు ససేమిరా అనడంతో నువ్వు దాన్ని అటకెక్కించడం నేను చూశాను.

అవును! ఆ తాతగారి కాలం అయిపోయిందనుకొని నేనే సర్ది చెప్పుకున్నాను.

ఏదో నాటికి పాత ఫోటోలన్నీ అటక మీదకు చేరేవే కదా.

నా ఫోటోలు కూడా ఎదో నాడు అటక మీదకు చేరతాయన్న ఊహ నాకు ఇబ్బందిగా ఉందిరా.

నీకు గుర్తుందా! మీ అమ్మ ఫోటోను ఫ్రేము కట్టి హాల్లో పెడతానంటే నేనే వద్దని నిన్ను వారించాను. మీ అమ్మ అంటే ప్రేమలేక కాదురా! ఈ కారణం చేతనే.

మీ అమ్మ ఫోటో నా పర్సులో ఎప్పుడూ ఉండేది, ఇప్పటికి ఉంది. మీ అమ్మ ఫోటోను నువ్వు ఫోన్లో రోజూ ఎన్నోసార్లు చూసుకుంటున్నావో నాకు తెలుసును. అది చాలునురా.

ఈ విషయంలో ఎవరిని తప్పు పట్టలేము.

లోకం తీరే అంత. అవసరం లేని వస్తువును ఎవరైనా వదిలిపెడతారు.

అందుచేత నా కోరిక మన్నించి నా ఫోటో పెట్టవద్దు. కోడలికి నా ఆశీస్సులు.

మీ నాన్న.

\*\*\*\*\*\*\*\*\*

నిజమేరా విశ్వం! నువ్వు మంచి పని చేసావ్ అన్నాడు నా మిత్రుడు చివర్లో.

🌿🌿🌿

19.01.2024

నోట్ పాయింట్స్:

1.తండ్రి వుత్తరం వ్రాస్తున్నట్లు కన్యాశుల్కంలో

2.మాటలకు మధ్యలో సంగీతం

Reply rudeness with kindness

ఒక తండ్రి తన కొడుకునీ పిలిచి తన తదనంతరం తనను గుర్తు చేసుకునేందుకు, అందరూ చేసే విధంగా తన ఫోటో గోడకు తగిలించి దండ వేయవద్దని, అది కూడా కొంత కాలానికి జీర్ణమయ్యే వస్తువేనని.

అవును తండ్రి మాట నిజమే కదా! మన ప్రియమైన వారిపట్ల మనకు ఉండవలసింది మనస్సులో శాశ్వతమైన ప్రేమ భావనే కదా.