నాన్న ఉత్తరం

ఒరే నారయణ … నువ్వు అడిగిన దానికి సమాధానం చెప్తాను విను

వైకుంఠ సమారాధన నాడు మా నాన్న ఫోటో పెట్టకుండా ఒక తెల్ల కాయితం మీద "మా నాన్న" అని మాత్రమే రాసి హాల్లో పెట్టేవు కదా !వచ్చిన అందరూ ఆ ఖాళీ ఫోటో ఫ్రేమ్ కి నివాళులు ఎలా అర్పించారు అనే కదా నీ సందేహం.

ఆ రోజు అందరు ఉన్న హడావిడిలో నీ ప్రశ్నకు జవాబు ఇవ్వలేక పోయాను నారాయణ. నీకు తెలుసు కదా. నేను, మా ఆవిడా నాన్న వెళ్ళిపోయే వరకు మాకు చేతనైనంత మేరకు ఆయన్ను ఏ లోటు లేకుండా

చూసుకున్నాం.

మా నాన్న వెళ్లిపోయాక,ఆయన గదిని సర్దుతున్నప్పుడు, ఆయన బల్ల మీద వున్న పంచాంగం మధ్యలో ఆయన వ్రాసి పెట్టిన ఉత్తరం కనపడింది.చదివి వినిపిస్తాను విను.

\*\*\*\*\*\*\*\*\*

ఒరేయ్ నాన్న! నాకు రోజులు దగ్గర పడుతున్నాయి. ఇంకెంతో కాలం ఉండను. బతికి ఉన్నంతకాలం నువ్వు కోడలు నాకు ఏ లోటు లేకుండా చూసుకున్నారు. మీ అమ్మ నాకన్నా ముందే వెళ్లిపోయిన, కోడలు పిల్ల నన్ను కన్న కొడుకుల చూసుకుంది.

నాన్న! నాకు ఒక కోరిక ఉందిరా. ఆ కోరిక ఏమిటో ఈ ఉత్తరంలో రాశాను. చదివి ఇదేమి కోరిక అని విస్తుపోకు. నా కోరికను మన్నించు. నా కోరిక ఏమిటంటే నేను వెళ్లిపోయిన తర్వాత దయచేసి నా ఫోటో మన ఇంట్లో గోడమీద కానీ షో కేసులో కానీ పెట్టకండి.

నేను పోయిన 12వ రోజు అంటే వైకుంఠ సమారాధన నాడు ఒక తెల్ల కాయితం మీద "మా నాన్న" అని రాసిఉంచు, అదే మీరందరూ నాకు ఇచ్చే గౌరవం అనుకుంటాను.

ఇదేమిటి నాన్నా! అనాదిగా ఉంటున్న ఈ గొప్ప గౌరవాన్ని నువ్వెందుకు కాదంటున్నావని అనుకుంటున్నావేమో.!

నా మనోగతాన్ని ఈ ఉత్తరంలో రాశాను. ఆ రోజు వచ్చిన వారందరూ నీకు నీ తండ్రి మీద గౌరవం లేదా అనే విమర్శకు సమాధానంగా ఈ ఉత్తరం నకలు ఒకటి వాళ్లకు ఇవ్వు. అది చాలు.

నేను పుట్టినప్పుడు తెల్ల కాయితం లాంటి వాడినే కదా, పోయినప్పుడూ అలాగే ఉండనీ.

ఇలా ఎందుకన్నానని అనుకుంటున్నావేమో? నా ఫోటోను గోడమీద పెట్టిన తరువాత, నేను గుర్తుకు వచ్చినప్పుడో, లేదా నా తిధినాడో, మొదట్లో ఓ దండ,

ఆ తరువాత కొన్నాళ్లకు ఓ పువ్వో పెడతారు.

మీరు కూడా వృద్ధులైన తరువాతో ఓపిక లేనప్పుడో అదీ ఉండదు.

మీ తరువాత, నా ఫోటోను నీ/నా వారసులు ఆటకెక్కిస్తారు. లేదా పాత సామాను పెట్టెలోనో దాస్తారు. ఆ తరువాత నుంచి నేను ఆ అటక మీదనో పాత సామాన్ల పెట్టెలోనో మగ్గిపోవడం తప్పదు.

నీ/ నా వారసులకు నా గురించి తెలుసుకునే ఆసక్తి,సమయం, రెండూ ఉండవు రా. ఈ మాత్రం దానికి నాకు అంత పెద్ద ఫోటో తీయించి గ్రము కట్టించి గోడ మీద ఎందుకురా తగిలించడం.

మొదట్లో ఏదో మొహమాటం కొద్దీ ఉంచినా,ఏదో నాడు అది బయట పడేసే వస్తువే.

దీనికి నేనే ఉదాహరణ. నీకు గుర్తు లేకపోవచ్చు. అప్పటికి నువ్వు చిన్న పిల్లవాడివి. మా నాన్న చనిపోయిన తర్వాత మన పాత ఇంట్లో, ముందు గదిలో, మా నాన్న అందరికీ కనిపించేటట్టు పెద్ద ఫోటోను పెట్టాను.

తరువాత, నేను ఈ ఇల్లు కట్టించిన కొత్తలో ఏమైంది? అప్పటికి మీరు కాలేజీ చదువులకు వచ్చేయడంతో ఆ ఫోటో నా బెడ్ రూమ్ లోకి మారింది.

ఈమధ్య, ఎదిగిన నీ పిల్లల సాయంతో ఇల్లుని నీ పిల్లల అభిరుచులకు తగ్గట్టు మార్పులు చేర్పులు చేసుకున్నావు.

నా మీద గౌరవం కొద్దీ, తాతగారి ఫోటో ఇంట్లో ఉంచాలిరా అని నువ్వు చెప్పినా, నీ మనవలు వద్దనడంతో నువ్వు దాన్ని ట్రంకు పెట్టెలో పెట్టి అటకెక్కించడం నేను చూశాను.సరేలే అని నేను సరిపెట్టుకున్నాను.

అవును. ఆ తాతగారి కాలం అయిపోయింది. వారి పట్ల వాళ్ల వారసులకే ఆసక్తి లేనప్పుడు, ఆ ఫోటోల కు విలువ ఎక్కడుంటుంది చెప్పు. ఏదో నాటికి అవి ట్రంకు పెట్టేలోకో, పాత సామాన్లు కొనుక్కునే వాడికో అమ్మేయడం తప్ప.

నేను పోయిన తరువాత నా ఫోటోలు కూడా ఇలా పాత ట్రంక్ పెట్టెలోకో, పాత సామాన్ల వాడికి చేరతాయన్న ఊహే నాకు ఇబ్బందిగా ఉందిరా.

నీకు గుర్తుందా! మీ అమ్మ ఫోటో ఫ్రేము కట్టి హాల్లో పెడతానంటే నేనే వద్దని నిన్ను వారించాను. మీ అమ్మ మీద ప్రేమలేక కాదురా! ఈ కారణం చేతనే.

మీ అమ్మ ఫోటో నా పర్సులో ఎప్పుడూ ఉండేది, ఇప్పటికి ఉంది. నాలాగే నువ్వు కూడా మీ అమ్మ ఫోటో, నీ ఫోన్లో రోజూ ఎన్నోసార్లు చూసుకుంటున్నావో నాకు తెలుసు. అది చాలురా.

ఈ విషయంలో ఎవరిని నేను తప్పుపట్టట్లేదు. లోకం తీరే ఇది. అవసరం లేని ఏ వస్తువైన అమ్మడం లేదా చెత్తగా బయట పడేయడం నేనూ చేసాను. నా వారసులు అదే చేస్తే బాధపడటం ఎందుకు?

పిల్లల అనాదరణకు గురైన నా మిత్రుల కొంతమంది పరిస్థితి మరీ అద్వాన్నం.

ఆ విషయంలో నేను నిజంగా అదృష్టవంతుడినే. నా కోరిక మన్నిస్తావని ఆశిస్తున్నాను. కోడలికి నా ఆశీస్సులు.

మీ నాన్న.

\*\*\*\*\*\*\*\*\*

సుబ్రహ్మణ్యం వల్లూరి.

19.01.2024

తండ్రి వుత్తరం వ్రాస్తున్నట్లు కన్య సుల్కం లా లోగా