వల్లభ జోస్యుల నళినీ కాంత్ గారు కోరా లో చెప్పింది

పాట అంటే ఏమిటి ?

పాడుకోడానికి వీలుగా ఉంటూ, ఒక చిన్న లయ అంతర్లీనం గా ఉంటూ, వీలయినంత సరళంగా ఉండటమే పాటకి లక్షణాలు

నేను చెప్పబోయే విషయాలు శాస్త్ర ప్రమాణాలు కాకపోవచ్చు…కొంత ఆలోచన, కొంత స్వీయానుభవాలు కలిపి రాస్తున్నాను…

పాట ఆకృతి

పాటకి ముఖ్యంగా కావలసినది మాత్రా ఛందస్సు

మాత్ర అంటే ఏమిటి ? ఒక లఘు శబ్దం పలకడానికి పట్టే సమయం అని సామాన్యంగా అర్ధం చెబుతారు.

ఉదాహరణకు అ అనే శబ్దం ఉచ్చరించడానికి 1 క్షణం పడితే ఆ ఉచ్చరించడానికి 2 క్షణాలు పడుతుంది. మొదటి దానిలో ఒక మాత్ర ఉన్నది…రెండవదానిని ఉచ్చరించడానికి రెండు మాత్రలు సమయం పడుతుంది..

లఘువులు, గురువులు అని మనం చందస్సులో చదివే పాఠాల్లో ఈ మాత్ర ప్రస్తావన ఉంటుంది.

పాట యొక్క ప్రతి పాదం లోనూ సమానమైన మాత్రలు ఉంటే పాటలో ఆంతర్లీనంగా ఒక లయ ఏర్పడి, పాడుకునే లక్షణం, వినసొంపు గా ఉండటం దానికి తోడవుతాయి.

ఉదా:

రాయాలి అనుకుంటే మీరు మంచి పాట

రావాలి మీమదిలో అందమైన మాట

1వ వాక్యంలో 2+2+1, 1+1+2+2, 2+1, 2+1, 2+1 = 20 మాత్రలుంటే

2 వ వాక్యంలో 2+2+1, 2+1+1+2, 2+1+2+1, 2+1 = 20 మాత్రాలున్నాయి

ఇలా మరికొన్ని వాక్యాలు ఇదే మాత్రల కొలతలో మీరు రాస్తే అదే ఒక పాట ఔతుంది.

పాట రాసేటప్పుడు అంత్యప్రాస - పాట చివరి అక్షరం ఒకటే అవటం ( రిపీట్ అవటం) చాలా సొంపుగా వినిపిస్తుంది.

నా మెడలో తాళిబొట్టు కట్టరా

నా నుదుట నిలువు బొట్టు పెట్టరా

నీ పెదవి మీద చిరునవ్వు చెరగదురా

నా సిగపువ్వుల రేకైనా వాడదుర, వాడదురా

ఈ అంత్యప్రాస హిందీ సినిమా పాటల్లో, ఆరుద్ర గారి పాటల్లో ఎక్కువగా కనిపిస్తుంది. అంత్యప్రాసలు లేకుండా ఎక్కువ పాటలను రాసింది బహుశా సిరివెన్నెల గారే నేమో…

ఇది ఖచ్చితమైన నియమం కాదు, కానీ మొదట్లో ఇలా అలవాటు చేసుకుంటే, కాస్త పాట ముందుకు కదులుతుంది, ఎక్కువ పదాలు మనకి తెలుస్తాయి, పాట ఆకర్షణీయంగా తయారౌతుంది.

\*

పాట రాయటం అభ్యాసం చేయటం ఎలా…?

చిన్న చిన్న మాటలతో , మాత్రలు సరి చూసుకుంటూ ప్రతి పదానికి ఎన్ని మాత్రలు వస్తాయి అని లెక్కపెడుతూ మీరు రాస్తూ ఉంటే కొన్ని రోజులు పోయాక, మొదటి పాదం అనుకోగానే రెండో పాదం మొదటి దాని లయ కి అనుగుణంగా రావడం మొదలవుతుంది..

మనకి పద్య ఛందస్సులలో జాతులు, ఉపజాతులు అని రకాలు ఉన్నాయి.

ఉత్పలమాల వంటివి వృత్తాలు, వీటికి ఒక ఫార్ములా ఉంటుంది - భరనభభరవ

కందము, మధ్యాక్కర వంటివి జాతులు

సీసము, ఆటవెలది, తేటగీతి ఉపజాతులు.

పాటలు రాయడానికి సీస పద్యాలు, తేటగీతి, ద్విపద వంటి ఛందస్సులు సాధన చేస్తే బాగుంటుంది. వీటిలోని యతి నియమాలు మనం పాటించకపోయినా… వాటిలోని మాత్రా నియమాలను అనుసరిస్తూ పాటలు కూర్చవచ్చు

ఉదా: సీస పద్యంలో ఒక పాదంలో మొదటి సగంలో 4 ఇంద్ర గణాలు, 2వ సగంలో 2 ఇంద్ర గణాలు, 2 సూర్య గణాలు ఉంటాయి.

ఇందులో వృత్తాలలో ఉండే కఠిన నియమాలు లేవు గనుక పదాల్ని మారుస్తూ ప్రయత్నం చేస్తే సహజంగానే మాత్రల కొలత పట్టుబడుతుంది..

సీస పద్య ఛందస్సు గతిలో నడిచిన ఒక ప్రముఖమైన పాట

ఆరేసు కోబోయి పారేసు కున్నాను

4 త గణాలు తో ఉంది

గణాలు గురించి[1] నా పాత జవాబు కొంత సహాయకారి కావచ్చు..

మనకున్న ప్రముఖ కవుల, వాగ్గేయకారుల గీతాలు మనకి పాఠాలు. అయితే వీటిని పరిశీలించి పాటలు రాద్దాము అనుకుంటే కొంత చిక్కే అని నా అనుభవం. సినారె గారి "ఆధునికాంధ్ర కవిత్వం" పుస్తకం చదివి పాటలు రాద్దామని నేను అనుకుని ఆ పుస్తకం మొదలెట్టాను. అంత స్థాయి పుస్తకం ప్రారంభ యత్నానికి సరికాదు.

పరిశీలన, పరిశోధన కోణంలో కాక, వినడం, imbibe చేస్కోవడం అంటే మనసులోకి ఎక్కించుకోవడం చేస్తే వారి ప్రేరణ అంతర్లీనంగా మనకి అందుతుంది.

\*

పాట లోని భావం, కవిత్వం, సృజనాత్మకత.. వీటికి అందరు సాహిత్యకారుల వలెనే నిరంతర పఠనం, సాహిత్య అనుసరణ మార్గాలు.

పాటకి కావాల్సిన భావము, స్వభావము మనసులో నింపుకుని, అప్పుడు పాట రాయడం మొదలుపెడితే పాట త్వరగా వస్తుంది అని నా అభిప్రాయం. ఇదమిత్థం గా తేలని ఆలోచనతో పాట మొదలెడితే పల్లవి తర్వాత పాటంతా పూరించడమే సరిపోతుంది.

పాట అంటే ఇష్టమైన అందరికీ అభినందనలు 🙏🏼