గజల్.

హుస్నే మత్లా (ఖండగతి)

నేలపై జాబిలిని చూస్తున్న

చూపులకు వెన్నెలను పంచవే

రేరాజు కళలనే మెచ్చేటి

తారకల గర్వాన్ని తుంచవే

వాల్జడను గాలిలో తిప్పుతూ

నాగులకు నాట్యాన్ని నేర్పవే

ఒడుపుగా విసురుతూ

నా మెడకు చుట్టేసి శివునిగా మార్చవే

నీ మేనివనములో బంగారు

చేమంతులే విరగబూసాయి

చూపుతో తుంచితే బిడియాల

కొమ్మలను ఆ చోట్ల నాటవే.

మట్టిగాజులతోటి నిదురించు

రాతిరిని లేపడం నేరమే

బంగారు కడియాలు తీసుకొని

ఒక్కొక్క చేతికీ వేయవే.

పూలరేకులమీద నడిచి

వెళ్ళేడపుడు కందిపోయుంటాయి

పెదవితో మర్దించి నొప్పి

తీసేస్తాను పాదాలు ఈయవే.

నీ చెంత ననుచూసి

మీనాక్షులెందరో కుళ్ళుకుంటున్నారు.

కంటి కాటుక తీసి మనదైన

ప్రేమపై ఓ చుక్క పెట్టవే.

నీవు నాదానివని పెదవిపై

శాసనం వ్రాసాను "నెలరాజ"

అధరముద్రను వేసి ఓ ప్రతిని

తేనియల తావులో దాచవే.

\*\*\*

గజల్ శిరోమణి

ఆర్ వీ ఎస్ ఎస్ శ్రీనివాస్

9425012468