ఈ తరం

నానో కథ

రోహిత్- అనఘ పూణేలో కంప్యూటర్ సంస్థలో ఉద్యోగస్తులు.వారి ప్రేమ వివాహం, పెద్దల రాజీ తరువాత జరిగింది.

రోహిత్ కి ఇంటి నుంచే పని. అనఘ ఆఫీసుకు వెళ్ళాలి.

రోహిత్ తల్లితండ్రులు కొత్త కాపురం చూద్దామని వెళ్ళేరు.

కొత్త కోడలికి పెద్దగా వంట రాదు. రోహిత్ కూడా

తనతో సమానంగా పనిచేసే అనఘను వంట చేయమని అడగలేక, స్విగ్గీ జొమాటోలతో అమ్మా నాన్నలను నెట్టుకొస్తున్నాడు.

రెండు రోజులు చూసి, తల్లి వంట గదిలోకి వెళ్ళింది. సింకు నిండా కడగని పాత్రలే. కొంగు బిగించి ఒకటొకటి కడగసాగింది. పాత్రల శబ్దాలు విన్న రోహిత్ లోపలికొచ్చి

“సారీ అమ్మా” అంటూ పాత్రలు కడగసాగేడు.

నీకెందుకురా!, మన ఇంట్లో ఎప్పుడైనా వంట గదిలోకి వచ్చేవా? ఇప్పుడెందుకని అడ్డు పడబోయింది.

“అదేనమ్మా! నేను తలుచుకొని బాధపడేది. మన ఇంట్లో ఏ ఒక్క రోజైన తిన్న పళ్ళెం సింకులో వేసేనా?పెద్ద మహారాజులా వెళ్ళిపోయేవాడిని. ఇప్పుడు ఈ పని నాదే. ఇప్పుడర్థమవుతోంది. నీవెంత కష్టపడ్డవోనని.”

విస్మయంగా తల పంకించింది తల్లి.

అయిపోయింది.

స్వస్తి

రవి కావూరు….