అభంగ్ అంటే భంగము లేనిది.

ప్రవాహంగా, అడ్డు లేకుండా, ఎడతెరిపి లేకుండా, నిరంతరాయంగా సాగేది.

భగవంతుని గుణ, నామ, కథా గానమే అభంగము. అందుకే ఆ పాటలకు అభంగ్ అని పేరు పెట్టారు.

సంత్ ఏకనాథ్, నామదేవ్, తుకారామ్ వంటి భక్తాగ్రేసరులు పండరీపురం లో వెలసిన పాండురంగ విఠలుని భక్తి తో స్తుతిస్తూ, ధర్మాన్ని, భక్తిని, సద్గుణాలను బోధిస్తూ పాడిన పాటలు అభంగాలు.

తుకారాం పాడిన ఒక సుప్రసిద్ధమైన అభంగ్

ఆది బీజా ఏకలే/ బీజా అంకురాలే రూప బాడలే / ఏక బీజ కోటి, తరు కోటి , కోటి కోటి జన్మ హేతి సుమనే ఫలే

ఆదిన ఒకే బీజమై, అంకురమై కొత్త రూపు పొంది, ఒకే బీజము, కోట్ల కోట్ల బీజములు గా, తరువులు గా వర్ధిల్లింది.

అలా సంత్ ఏకనాధ్ మొదలుపెట్టిన అభంగ రచన, కోటి కోటి అవతారాలెత్తి ఇలా ఇప్పటికి కొనసాగుతూనే , **అభంగము** గా ప్రవహిస్తోంది.

ఉత్తర భారతం లో భజనలు, దక్షిణాదిన నామ సంకీర్తనలు, కన్నడ తీరాన దాస సాహిత్యం, మరాఠీ ప్రాంతాలలో అభంగాలు, ఇవన్నీ భక్తులు సులభంగా పాడుకుని, తేలికగా భక్తి లో లీనమయ్యేందుకు మార్గాలు.

ఇవి జానపద శైలిలో ఉంటాయని చెప్పవచ్చు, శ్రావ్యమైన శైలి, చిన్నపాటి లయ తప్ప ఇందులో సంగీత వ్యాకరణ ప్రాధాన్యత తక్కువ. వినగానే భక్తుల మనసుకి తాకి, వారు తేలికగా మరలా పాడుకునే వీలు ఉండేవి ఇవన్నీ.

మన తెలుగు నేల లో అన్నమయ్య భజన సంప్రదాయ పద్ధతి పాటలు, త్యాగరాజస్వామి ఉత్సవ సంప్రదాయ కీర్తనలు, దివ్యనామ సంకీర్తనలు ఇలాంటివే, సరళ సుందరమైనవి.