అభిజాత్యం

\*\*\*\*\*\*\*\*\*\*\*

అమెరికాలో బోస్టన్ నగర శివార్లలో ఉన్న మా అమ్మాయి ఇంటికి వచ్చి నెల రోజులు దాటింది.

చూడవలసిన ప్రదేశాలు ఒకటి రెండు చూపించి కూతురు అల్లుడు వాళ్ల ఉద్యోగాల్లో పడిపోయారు.

ఉదయం 7.00 గంటలకు వెళ్ళిన వాళ్ళు మళ్ళీ సాయంత్రం వరకు ఇంటికి రారు.

ముప్పై ఏళ్ళు పెద్ద ఉద్యోగమే చేసేను. దాని వల్ల వచ్చిన అధికారపు అభిజాత్యమేమో నా దగ్గర పని చేసే ఎంతో మంది మర్యాదగా పలకరించిన కూడా చూడనట్లు వెళ్లిపోయేదాన్నీ. పదవి విరమణ చేసిన ఇంకా ఆ ధోరణే నాకు.

ఇక్కడ ఈ పెద్ద గృహా సముదాయంలో పలకరించే వారే కరవు .రోజులు గడిచే కొద్దీ మన దేశపు మొహం ఒకటైన కనబడితే చాలని ఎదురు చూసేదాన్ని.

ఈ రోజు సాయత్రపు నడకలో దూరంగా ఒకామె కనపడింది. చీరలో కనబడగానే ఎదో తెలియని ఉత్సహం కలిగింది.

ఆమె కూడా నాలాగే ఇక్కడికి వచ్చి ఉంటుంది. నా పక్క నుంచే వెళుతూ పలకరించాలని ప్రయత్నం చేసింది. ఆమె ఎడమ చెంప మీద కంది కాయంత నల్లటి పుట్టు మచ్చ నాకు ఎదో గుర్తుకు చేసింది. ఆమెను పట్టించుకోలేదు.

ఎవరీమె? ఎక్కడ చూసేను! ఆలోచిస్తూ ఇంటికి చేరుకొని మంచి నీరు తాగుతుంటే గుర్తుకొచ్చింది. తాను నేను పని చేసిన కార్యాలయంలో నాలుగవ తరగతి ఉద్యోగిని. మరి! ఆమె మొహం నాకెందుకు గుర్తుంది?

అవును! కొన్ని సంవత్సరాల క్రితం ఆఫీస్ కల్చరల్ వీక్ లో ఆమె తన పక్కనే, ముందు వరుసలోనే కూర్చుంది. తాను ఎంతో అసహనం ఫీల్ అయ్యింది ఆ రోజు. ఒక నాల్గవ తరగతి ఉద్యోగి తన పక్కన కూర్చోవడమా!.

ఆమె కొడుకు ఆ సంవత్సరం కాలేజీ ఫస్ట్. తానే స్టేజి మీద అతనికి బహుమతి ప్రధానం చేసింది. అతను తన తల్లిని స్టేజి మీదకు పిలిచి ఆమె ద్వారా బహుమతి తీసుకున్నాడు. అప్పుడే చూసింది ఆమె చెంప మీద కంది కాయంత నల్లటి పుట్టు మచ్చ,

మళ్ళీ ఇన్నాళ్ళ తరువాత ఆమె ఇక్కడ అమెరికాలో. ఎదో తెలియని భావనతో శరీరం నిస్త్రాణం అయిపోయింది.

మర్నాడు ఉదయం పిల్లలు ఆఫీసులుకు వెళ్ళిపోయాక స్నానం చేసి దీపం పెట్టుకుంటున్నాను ఎదో భక్తి ఛానెల్లో సుభాషితం చెబుతున్నారు. సారం ఏమిటంటే "శారీరక మాలిన్యమును తొలగించుకొనుటవల్ల మానవుడు నిర్మలుడు కాడు. మనోమాలిన్యమును తొలగించుకోవడం వల్లనే నిజముగా నిర్మలుడు అగుచున్నాడు".

ఇన్నాళ్లు కమ్మిన నా అభిజాత్యపు పోర విడిపోయిందా అనిపించింది ఆ క్షణం.

ఆ రోజు సాయంత్రపు నడకలో ఆమె కనిపించింది. అయితే ఆమె నన్ను చూసి దూరంగా వెళ్లిపోసాగింది.

నేనే వెళ్లి ఆమెను పలకరించేను.చాల తొందరగా మిత్రులమై పోయేము మేమిద్దరం.

స్వస్తి

రవి కావూరు.