అలవాటు…

గిరిధర్ వూరు వెళ్లి రెండు రోజుల తరువాత తిరిగి ఇంటికి చేరుకునేసరికి రాత్రి పదకొండయ్యింది.

ఆకలిగా లేదంటే, భార్య రాధ ఇచ్చిన పాలు తాగి మంచం మీదకి చేరుకున్నాడు గిరిధర్.

కొంతసేపటికి రాధ వచ్చి లైట్ అర్పి అటు తిరిగి పడుకుంది.

గిరిధర్ చీకట్లో ఏదో వెదుకుతున్నట్లు గమనించింది రాధ.

ఏం వెదుకుతున్నారు? ఈ రాత్రి పూట! అలసిపోయుంటారు పడుకోండి.

"మీ మొబైల్ ఛార్జింగ్ పెట్టేను".

అది మీ పక్కన లేదంది రాధ.

మనసులో మాట ఇట్టే కనిపెట్టేస్తుంది

అనుకుంటూ మొబైల్ తెచ్చుకొని వాట్స్అప్ తెరిచేడు గిరిధర్.

వెళ్ళిన వూర్లో సిగ్నల్స్ లేని కారణంగా చూడలేని వాట్స్అప్ మెసేజ్లు ఒకటోకటిగా

కనపడ్డం మొదలు పెట్టాయి.

గిరిధర్ 15 పైగా వాట్స్అప్ గ్రూపుల్లో సభ్యుడు. రెండు మూడు గ్రూప్ లకి అడ్మిన్ కూడా. చదవని మెసేజులు 200.

ఒక్కో గ్రూప్ తెరిచి మెసేజ్లు చదవడం మొదలుపెట్టాడు.

శుభోదయం,శుభరాత్రి, నీతి కథలు, ప్రవచనాలు, సనాతన ధర్మాలు,

60లో ఆరోగ్యం, వగైరా పోస్టులతో నిండిపోయింది గిరిధర్ మొబైల్.

అటు తిరిగి పడుకున్న రాధ తన జ్ఞాననేత్రంతో గిరిధర్ని గమనిస్తోంది.

గిరిధర్ వాట్స్ఆప్ చూస్తున్నాడంటే సమాధి స్థితిలోకి వెళ్ళిపోయినట్లే లెక్క. ఒక్కో మెసేజు చూసుకుంటూ, కొన్నిటికి థంబ్స్అప్, సూపర్, నమస్కారం ఎమోజిలు,మరికొన్నిటికి సద్గతి సందేశాలు పెట్టి, తనకు నచ్చిన పోస్టులు ఒక గ్రూప్ లోంచి మరో గ్రూపుకి పంపుతూ తాదాత్మ్యం చెందుతుంటాడు.

రెండు రోజుల బట్టి ఊర్లో లేడు. తనతో

ఏ కబుర్లు చెప్పకుండా వాట్స్ఆప్ లో మునిగిపోవడంతో విసుగుచెందింది రాధ.

"ఏమండీ"! అంటూ దీర్ఘంగా పిలిచింది.

ఆ పిలుపులో ఏదో ప్రమాద సూచన గమనించిన గిరిధర్ వూ!!! ఏమిటి చెప్పు? అన్నాడు మొబైల్లోంచి పైకి రాకుండానే..

చిర్రెక్కింది రాధకి. గిరిధర్ వైపు తిరిగింది.

ఎందుకండీ? అలా మొబైల్ కి అతుక్కుపోతారు. అందులో వచ్చే సూక్తులు, ప్రభోదాలు ఏ ఒక్కరైనా పాటిస్తున్నారా?

మీరు చదివే మెసేజులు, ఫార్వర్డ్ చేసే మెసేజులు నాకు ఎంతవరకు వర్తిస్తాయి. అవి నేను పాటిస్తున్ననా.. ఆచరణలో పెడుతున్ననా అని ఎప్పుడైనా,ఎవరైన ఆలోచిస్తున్నారా?

"ఊపిరి ఉన్నంతవరకే మన బంధుత్వాలు ఊపిరి అగితే ఎవరికి వారే" అనే మెసేజ్ చదువుతారు. అందరికీ వెంటనే ఫార్వర్డ్ చేసేస్తారు. కానీ నెలకొక్కసారైనా ఊళ్ళో ఉన్న మీ అక్క బావగారిని ఎప్పుడైన కలిసేరా? కనీసం ఫోన్లో అయిన మాట్లాడేరా?

చాగంటివారు,అన్నదమ్ముల అనుబంధం గురించి ఏం చెప్పారండీ !!! అంటూ లెక్చరు దంచుతారు గానీ, ఏనాడైనా,

చిన్నజీతగాడైన మీ తమ్ముడికి పది రూపాయలు సాయం చేసేరా?

అంటే అన్నానని నాకు చెడ్డపేరు తప్ప మీరు మారరు కదా అన్నది రాధ ఆవేశపడి.

ఇదంతా మామూలే అన్నట్లు, 'అవును రాధ నువ్వు చెప్పింది నిజమే కానీ' అంటూ ఆధ్యాత్మిక గ్రూప్ లోంచి కాలేజీ గ్రూపులోకి మారేడు గిరిధర్.

ఈ మాయదారి వాట్స్ఆప్ వ్యసనం నుంచి ఈయన ఎప్పుడు బయట పడతారో కదా అనుకుంటూ, అటు తిరిగి పడుకొంది రాధ చేసేదేమీలేక.

……….

48 కోట్ల పైబడి వాట్స్అప్ వాడే వాళ్ళతో మన దేశమే ప్రపంచంలో అగ్రగామి.

……………………………

స్వస్తి

రవి కావూరు.