ఆయువు…

సాయత్రం 5 కావస్తోంది.

ఈ టైముకి నేను చిరునిద్ర నుంచి లేచి, టీ పెట్టుకొని, టీ కప్పు, రెండు బిస్కెట్లు,పట్టుకొని నా వీల్ చైర్లోకి మారి, పోర్టికోలోకి చేరతాను. ఐదో అంతస్తులో ఉండడం వల్ల నాకు కింద వుండే రోడ్డు స్పష్టంగా కనపడుతుంది.

ప్రతిరోజు, ఆ టైమ్ నుంచి- రాత్రి రోడ్డు మీద దీపాలు వెలిగేదాక, రోడ్డు మీద మనుషుల్ని, వచ్చిపోయే వాహనాలను చూస్తూ ఉండటం నాకు అలవాటు అయిపోయింది.

నాకు ఇంతకు మించి ఏది నిజమైన ఆనందం ఇవ్వటం లేదు ఈ మధ్య. అవును! ఆనందం ఎక్కడ మిగిలింది నాకు? నా ప్రియమైన భార్యను, కూతుర్ని ప్రమాదంలో పొగొట్టుకొని, నా కాళ్ళు చచ్చుబడి, నేను జీవచ్చవంలా మిగిలిన తరువాత. దేముడు ఇంకా ఎందుకు నాకు ఈ ఆయువు మిగిల్చడా? అనిపిస్తుంది.

కానీ గత పది రోజుల బట్టి, నేను క్రమం తప్పకుండా చూస్తున్న ఒక సన్నివేశం మళ్ళా నాలో ఎదో భావనను రగులుస్తోంది.

నా అపార్ట్మెంట్ కు ఎదురుగా ప్రగతి వర్కింగ్ విమెన్స్ హాస్టల్ ఉంది. ప్రతి రోజు ఉదయం-సాయత్రం, హాస్టల్ నుంచి పనికి వెళ్లి వచ్చే ఆడవాళ్లతో సందడిగా ఉంటుంది. ఉదయాన్నే బయలుదేరేటప్పుడు సీతాకోక చిలకల్లా వుండే వారు కాస్తా సాయత్రం డస్సి పోయిన మొహాలతో హాస్టల్ చేరేవాళ్ళు.

అందరికన్నా కొంచం ఆలస్యంగా ఒక యువతి

హాస్టల్ కి చేరుకొనేది. ఆమెలో ఏ బడలిక కనపడేది కాదు. నవ్వుతూ, హుషారుగా లోపలికి వెళ్లిపోయేది. ఆమె హుషారుకి కారణం, ఆమెను ప్రతి రోజు బండి మీద దింపే కుర్రాడు అని కొన్ని రోజులు పరిశీలనగా చూస్తే అర్ధమైంది.

ఆమెను దింపి వెళ్ళి పోయిన తరువాత ఆ కుర్రాడు మాత్రం అక్కడే తచ్చాడుతు వుండే వాడు. బండి మీద కూచునే గంటల తరబడి మాట్లాడేవాడు. అతడి శరీర కదలికలు నాకు అసహజంగా కనబడసాగాయి.

ఆ అమ్మాయి ఈ కుర్రాడి వల్ల ఏమైనా చిక్కుల్లో పడబోతుందా అనే సందేహం నాలో రోజు రోజుకి బలపడ సాగింది. కానీ నేను కదలలేని వాడ్ని. ఎం చేయగలనని నాలో మదనపదేవుణ్ణి.రాత్రి ఒక ఆలోచన తట్టింది. వెంటనే దాన్ని అమల్లో పెట్టేను.

మూడు రోజుల తరువాత రాత్రి ఏడున్నర వేళా, నేను యధావిధిగా, పోర్టికోలోంచి చూస్తుండగా, ఆ యువతి, కుర్రాడు బండి దిగేరు. ఆమె-అతనికి 'బై'చెప్పి లోపలికి వెళుతుండగా, ఒక పోలీసు జీపు వచ్చి ఆగింది. అందులోంచి దిగిన ఒక ఇన్స్పెక్టర్ ఇంకో ఇద్దరు పోలీసులు, యువతితో రెండు నిముషాలు మాట్లాడి, కుర్రాడిని జీపు ఎక్కించేరు. యువతి అక్కడ ఏడుస్తూ కూచుండి పోయింది.

మరో ఐదు నిముషాలుకు నా మొబైల్ మోగింది. అవతల నుండి మిత్రమా! నేను రాంనాధ్ ని . నీ అనుమానం నిజమే అయింది. మూడు రోజుల నుండి ఆ కుర్రాడిని మఫ్టీలో ఫాలో చేసాం. వాడొక నిత్య పెళ్ళికొడుకు. వాడి మీద ఇప్పటికే ఐదు పోలీస్ స్టేషన్లో కేసులు రిజిస్టర్ అయి ఉన్నాయి. ఇంకో రెండు రోజులుంటే ఈ అమ్మాయి వాడికి బలైపోయి ఉండేది.

దొరక్కుండా తిరుగుతున్న వాడ్ని భలే సులువుగా అప్పచెప్పేవు. థాంక్యూ. ఇకనైనా నువ్వు డ్యూటీలో చేరు. ఆఫీసులోనే ఉండి పని చేద్దువు గాని అంటూ ఫోన్ పెట్టేసాడు.

ఒక్కసారిగా నా నిరాశ,నిస్పృహ, మాటు మాయమయ్యేయి. మళ్ళీ ఖాకి దుస్తులు వేసుకున్నాను. ఆలాంటి కుర్రాళ్ళని వెతికి పట్టుకునే వేటలో పడ్డాను.

స్వస్తి

KVS RAVI….