నా అక్షరాలు !

అక్షరాలెందుకో అలిగినట్టున్నాయి.

అంచుల్లో కంచెలు వేసుకుని కూర్చున్నాయి కొన్ని.

మస్తిష్కపు పొరల్లో అణిచేసిన భావోద్వేగాలతో పాటూ...శిలాజాలు అవుతున్న అక్షరాలు కొన్ని!

కృత్రిమ భావాల కోరల్లో నలిగిపోతున్నవి మరిన్ని!

నా పిచ్చి కాకపోతే...స్తబ్దుగా బజ్జున్న మనసు నుండి ...ఉరకలేస్తూ రావడానికి అవి ప్రాణం లేని కీబోర్డ్ కీస్ కాదుగా...

అవి గుండె లోతుల్లోంచి లావాలా ఉప్పొంగేవి...

అంతర్మధనాల్లోంచి...పుట్టుకొచ్చే అమృత బిందువులవి...

అనుక్షణం నాలో చెలరేగే ఎన్నో సంఘర్షణల రాపిడి కి...ఎగసిపడే నిప్పు కణాలవి.

ప్రపంచం నుండి విడువడిన ఏకాకి గాలిపటానికి మంచిచెడులు చెప్పేవి.

ఏ తోడునూ మనసు కోరుకోని వేళల‌ నేస్తమై కబుర్లు చెప్పేవి.

ఉదాస వేళల్లో ఉదారంగా అక్కున చేర్చుకునేవి...

ఉల్లాస సమయాలను తమ లోకి చనువుగా లాక్కొని....

నా ఆశయాలకు, ఆలోచనలకు,ఆవేశాలకు..... అర్ధవంతమైన రూపాన్నిచ్చి,‌ఊపిరి పోసేవి....నా అక్షరాలు.

నాలోని ఆశావహ దృక్పథానికి పునాదులేసి....

నీరవాన్ని, నిస్పృహను సమాధి చెయ్యడానికి ...

ఆసరాల వసారాలు నా వరాక్షరాలు.

చదువులమ్మ ఇచ్చిన చలవపందిళ్ళు నా చతురాక్షరాలు.

ఆనందం ఆర్ణవంలా ఎగసి పడినా

ఆలోచనను నలుగురికీ చేర్చాలని ఉబలాట పడినా...

కనులు కాంచిన దృశ్యమేదో కవితావేశమై ఉక్కిరిబిక్కిరి చేసిన వేళ...‌

కాకమ్మ కధలేవో.... కధనాలు గా మార్చమని తోసుకొస్తున్న వేళ..

నేను ఆశ్రయించేది నా అక్షరాలనే!

మరి ఆ అక్షరం అలిగి....

నన్ను దాటి బయటకు రాకుండా మొరాయిస్తుంటే...

పెదవి అంచులకో, వేలు కొసలకో వ్రేలాడుతూ...విడివడ నంటుంటే....

నీ పదం‌ నీ గుండెకు తాకితేనే నేను సహజాక్షర పూల మడిని.

నీ గొంతు నొక్కుకుని... మెప్పుకోసం రాసినపుడు‌ నేను కేవలం పదాల పడిని.... అంటుంటే....😢😊

సజ నేత్రాలతో విషాద సృజన నీకు రాదు

హర్ష పులకాంకిత హృదయ స్పందనలు, హాస్య రసోత్ప్రేరకాలు నీకు లేవు.

ఖాళీ భోషాణం నుండి అక్షరనిధులు తవ్వాలని‌ చూస్తున్నావు....

మెదడు నిండితే చాలదు..గుండె తడవాలి..నిరర్ధక భావజాలాల దుమ్ము తుడవాలి...

అప్పుడే స్వచ్ఛంగా, స్పష్టంగా,స్ఫటికంలా బయటకొస్తా...

స్ఫూర్తినిస్తా. పూర్తి సంతృప్తినిస్తా!

కొత్త ద్వారాలు, కొత్త దారులు వెతుకు

మళ్ళీ వచ్చి వరిస్తా..

కాదూ కూడదంటే భరిస్తా.

....అంటుంటే....

ఆత్మీయసఖి దూరమైనట్టు....

అర్ధాలన్నీ నిరర్ధకాలు అయినట్టు...

గమ్యమేదో మరీచిక అయినట్టు...

గుండె గొంతుకులో చేరి..ఊపిరాడనట్టు...

నా పయనం ...అక్షరం జాడే కానని సొరంగయానం అయినట్టు....ఉంది నాకు.

అక్షరాలు అలిగాయి...కొత్తింటికి అయితేనే వస్తామని.

నా చీకటింట్లో ఉండబోమని!

ఇటుకల కోసం మట్టి తొక్కుతున్నా...

ఎప్పటికి నా ఇల్లు పూర్తవనూ....

ఎప్పటికి నా అక్షరాలు నాకు తిరిగి రానూ!😢😢😓

శశికళా ఓలేటి

శివరాత్రి 🙏🙏

వాగర్ధావివ సంపృక్తౌ వాగర్ధ ప్రతిపత్తయే |

జగతః పితరౌ వందే పార్వతీ పరమేశ్వరౌ ||🙏🙏🙏