చెత్తవాడు…

" మన చెత్త మన బాధ్యత" అంటూ

నగర పాలక సంస్థ వాన్ లోంచి బిగ్గరగా వినబడుతోంది.

"నానమ్మ" చెత్తవాడు వచ్చేడు అంటూ అరిచింది పళ్ళు తోముతున్న ఐదేళ్ల మనవరాలు.

ఎవడో కుర్రాడు, సగం మడతపెట్టిన ఫాంట్ తో,ఎవరైన లెక్కలేదన్నట్టి చూపులతో నేను పట్టుకెళ్ళిన చెత్తని తీసుకెళ్లాడు.

మనవరాలికి ఇడ్లీ తినిపిస్తుంటే, "నానమ్మ నీ ముక్కు ఏంటి? అలా వుందంది"

నా ముక్కుకు ఏమయిందే ? అంటూ ముక్కు తడుముకున్నాను. గతుక్కుమన్నాను. నా ముక్క పుడక లేదు. ముక్కు పుడక లేని నా మొహం, తేడాగా కనపడినట్లుంది మనవరాలకి.

కొడుకు, కోడలు ఊరు వెళ్ళడంతో మనవరాల్ని స్కూల్ బస్ ఎక్కించి, ఆలోచనలో పడ్డాను..

ఆ ముక్కు పుడకతో నాకు ముప్పై ఐదేళ్ల అనుబంధం. ఎక్కడ జారిపోయి

ఉంటుంది?

పని మనిషి రాగానే జరిగింది చెప్పి, ఇల్లంతా తుడిపించేను. ఊహూ.. ఎక్కడ కనపడలేదు.పనిమనిషి నమ్మకస్తురాలు. అనుమానించే పని లేదు.

నిన్నో మొన్నో జారిపోయి, చెత్తతో పాటు వెళ్లిపోయిందేమో? ఆ చెత్తవాడికే దొరికి ఉంటుంది. దొరికితే మాత్రం తిరిగి ఇస్తాడా? ఎక్కడో అమ్మేసుకుంటాడు, ఎక్కడికి పోతాయి వీళ్ల చిన్న బుద్దులంటూ సాగుతున్నాయి నా ఆలోచనలు.

సాయంత్రం వచ్చింది పనిమనిషి. దానితో పాటే ఉదయపు కుర్రాడును.

అమ్మా! "ఇడు నా కొడుకమ్మా".

పది పాసవనేదు.వారం క్రితం మున్సిపాల్టి బండిలో పెట్టేనమ్మా.

ఈ రోజు మన ఇంటికాడ చెత్త, వేన్లో వేస్తుంటే ఏదో మెరుస్తోందని జాగర్త చేసి ఇందాక నాకు చూపించేడు.

"ఇది మీదే కదమ్మా! అంటూ ముక్కు పుడక నా చేతిలో పెట్టింది. కుర్రాడు దండం పెట్టి వెళ్ళిపోయేడు.

నా మీద నాకే రోతగా అనిపించింది.ఎంత జడ్జిమెంటల్గా ఉన్నన్నేను.

వాడు ఇంట్లో చెత్త మాత్రమే తీసుకుపోతున్నాడు. నేను మాత్రం ఈ బుర్రలో చెత్త మోసుకు తిరుగుతున్నాను.

నా బుర్రలోని చెత్త ఇంకెప్పుడు తీస్తాననుకున్నాన్నేను.

స్వస్తి

రవి కావూరు….

197 పదాలు