జమున.

...................

భర్త, కిషోర్ పనికి బయలుదేరుతుంటే

చేతికి కేరేజి అందిచ్చింది పాంగి జమున.

జమున విశాఖపట్నంలోనే ఉంటున్న,

తను పుట్టిన ఉరు మాత్రం అరకు దగ్గర సుంకరమెట్ట గ్రామం. 15 ఏళ్ల ప్రేమ వివాహం వాళ్ళది. భర్తని పేరు పెట్టే పిలుస్తుంది.

కిషోరు!.. వచ్చే మంగళవారమే సింహాద్రి అప్పన్న చందనోత్సవం. గుడికి తీసుకెళ్ళమంది.

"నాకు ఎక్కడవుతుందే" ! ఆ రోజు ఓనర్ గారి వుడ్ వర్క్ పూర్తి చేసి అప్పచెపుతానన్నాను. "మన అబ్బాయి రాంబాబుని తీసుకెళ్లు" అన్నాడు.

జమునకి ఎప్పటికైనా, తన భర్త కిషోర్ మోపెడ్ బదులు మోటార్ సైకిల్ కొనుక్కోవాలని , పెంకుటిల్లు కట్టుకోవాలని,కొడుకు రాంబాబు అందరిలాగే ఇంజనీరు అయిపోవాలని మూడు కోరికలు.

అవి తీర్చమని అడగటానికే సింహాద్రి అప్పన్న దగ్గరికి ఈ ప్రయాణం.

….

మంగళవారం తెల్లవారుజామునే గిరిజన సంప్రదాయ దుస్తుల్లో, కొప్పులో కనకాంబరాల దండ తురుముకొని కొడుకుతో, సింహాచలం కొండ మీదకి చేరుకుంది జమున.

రెండేళ్ల తరువాత సింహాద్రి అప్పన్న చందనోత్సవం. భక్తజనావళితో కిటకిటలాడుతోంది సింహాచల దివ్య క్షేత్రం.

సర్వదర్శనం లైనులో సింహాద్రి అప్పన్న

నిజరూపాన్ని క్షణకాలం చూసుకొని తన కోర్కెలు తీర్చమని మొక్కుకొని బయటపడింది జమున.

కొడుకుని ప్రసాదం కౌంటర్ దగ్గరికి

పంపి, తాను ఒక మూల జారబడింది. అలా కూర్చున్న జమునకి కొంచం దూరంలో, తనకి చాల పరిచయమైన లయబద్దమైన డప్పుల చప్పుడు, కొమ్ము బూర ధ్వనులు వినిపించసాగేయి.

చప్పున లేచి అటు చూసింది. దూరంగా తన గిరిజనులే చేస్తున్న ధింసా నృత్యం కనబడింది. పరుగులాటి నడకతో అక్కడికి చేరుకుంది జమున.

చిన్నపుడు తాను ఎంతో ఇష్టంగా పండగలలో,పబ్బాలలో ఆడి,పాడిన ధింసా నృత్యం. తల్లి దగ్గరికి చేరుకున్న దూడలాగా చేరిపోయింది ధింసా బృందంలోకి. వారితో కలసి పోయి లయబద్దంగా పరవశంతో అడుగులేసింది.

జమున చేరడంతో మరింత ఉత్సహం నింపుకున్న థింసా బృందం, నృత్యాన్ని తారాస్థాయికి తీసుకెళ్ళింది.కొడుకు ఏం చేస్తున్నాడో గమనించనేలేదు జమున.

……..

రెండు రోజుల తరువాత ఓ సాయంత్రం వేళ ఓగర్చుకుంటూ వచ్చేడు జమున కొడుకు.

"అమ్మా చూడే"! మొన్న నీ ధింసా డాన్స్

యూ ట్యూబ్ లో పెట్టేనే! ఇప్పటికీ ఇరవై వేల మంది చూసేరు. అందరిలోనూ నువ్వు ఎంత బాగా చేసావో అంటున్నారు. ఎక్కువ మంది చూస్తే మనకు డబ్బులు వస్తాయట మా ఫ్రెండ్ రాజేష్ గాడు చెప్పేడు అన్నాడు.

మూడు రోజుల తరువాత రాజేష్ తండ్రే జమున ఇంటికి వచ్చేడు.

మీ అబ్బాయి,మీరు చేసిన థింసా నృత్యాన్నీ వీడియో తీసి యూట్యూబ్ లో పెట్టడం మీరు చూసే ఉంటారు. మీలో ఒక మంచి కళాకారిణి దాగిఉన్నారు.

నేను ప్రొఫెషనల్ యూ ట్యూబర్ని.

నేటి యువతకి మన జానపద నృత్యరూపాలు పరిచయం చేసి వాటి పట్ల ఆసక్తి కలగచేయాలని నా అభిలాష.

నా యూట్యూబ్ చానెల్ కు

మంచి ఫాలోయింగుంది. మీరు కొంతమంది బృందాన్ని కూడగడితే మంచి లొకేషన్లో ప్రదర్శనలు రికార్డ్ చేస్తాను. మీకు డబ్బులు వస్తాయి.ఆలోచించండి అన్నాడు.

జమున ఆలోచించి భర్తను ఒప్పించింది.

తన గ్రామంలో వున్న వాళ్ళని

కూడగట్టింది. జమున సంకల్పబలమేమో మొదటి ఆ పెద్ద హిట్. ఆరునెలలు తిరిగేసరికి ఆమె మొదటి కోరిక నెరవేరింది.

జమున, భర్త మోటార్ బైక్ మీద బయలుదేరింది…. సింహాద్రి అప్పన్న దర్శనానికి.

స్వస్తి

రవి కావూరు.