నాయుడు బాబు.

\*\*\*\*\*\*\*\*\*\*\*\*\*\*\*\*\*

రాత్రి పదయింది. రాంపురం ఊరు సద్దుమణుగుతోంది.

ఇళ్లలో రాత్రి దీపాలు ఒకటొకటిగా ఆరుతున్నాయి.

నాయుడు బాబు ఇల్లు ఊర్లో హై స్కూల్ దగ్గర. స్కూల్ దాటి అలా ఉత్తరం వైపుకి ముందుకు వెళితే శారదా నది పాయ నెమ్మదిగా పారుతుంటుంది, రాత్రి పగలు బేధం లేకుండా.

ఊరికి ఐదు కిలోమీటర్ల దూరంలో ఉన్న మండల కేంద్రం నుంచి తిరిగి వచ్చిన నాయుడు బాబు, తన రాయల్ ఎన్ఫీల్డ్ మోటార్ సైకిల్, ఇంట్లో దానికోసం కట్టిన రేకుల షెడ్ లో పెట్టి, స్నానం చేసి , రాత్రి ఫలహారం ముగించుకుని, వాకిట్లో కుర్చీలో కూర్చున్నాడు.

దూరంగా శారదా నది ఒడ్డు నుండి సన్నగా కొన్ని గొంతుకలు, సప్, సప్ మని....గడ్డపార శబ్దాలు

లీలగా వినబడ్డాయి నాయుడు బాబుకి.

ఓహో !మనోళ్లు డ్యూటీ ఎక్కిసినట్టున్నారు అనుకున్నాడు నాయుడు బాబు.

ఈ రోజు ఎన్ని లారీలు సిటీలోకి పంపాల? నైట్ డ్యూటీ పోలిసోళ్ళు ఎవరు? తాలూకా ఆఫీస్ ఇన్స్పెక్టర్ ఇవాళ ఏమైనా రైడింగులు సేత్తాడా? అని ఆలోచిస్తూ లోపలికి వచ్చి ముందు గదిలో మంచం మీద పడుకున్నాడు.

తాను ప్రతి రోజు అర్ధరాత్రి పూట తలుపు తీసుకుని, నది ఒడ్డుకు వెళతానని ఇంట్లో భార్యకు తెలుసు.

అందుకే పిల్లలని పెద్ద గదిలో పడుకోబెట్టి,తను కూడా అక్కడే పడుకుంటుంది. తాను రాత్రిపూట, వ్యవహారాలన్నీ చక్కబెట్టుకుని తిరిగి వచ్చేసరికి తెల్లవారి ఏ వంటి గంటో రెండో అవుతుంది. తన పనుల వల్ల పిల్లలు,నిద్ర లేవకుండ భార్య తీసుకునే జాగర్త అది.ఆవలిస్తూ కళ్ళు మూసుకున్నాడు నాయుడు బాబు.

రాత్రి 12 గంటల వేళ వీధి తలుపు,నెమ్మదిగా చప్పుడయింది. కళ్ళు నులుముకుంటూ తలుపు తీశాడు నాయుడు బాబు. ఎదురుగుండా బామ్మర్ది అప్పారావు.

బావ !ఇయాల ఇరవై కుప్పలు పోగుపడ్డాయి.

రోడ్డు మీద పది లారీలు, లోడింగ్ కోసం రెడీగా ఉన్నాయి. మన ఊరివి నాలుగు, సోంపురం లారీలు ఆరు ఉన్నాయి. ఏం చేయమంటావ్? అన్నాడు.

ఒక లారీలో రెండు కుప్పల ఇసుక పడుతుంది. అంటే పది లారీల ఇసుక తవ్వేరన్నమాట మనోళ్ళు! అంటూ నాయుడు బాబు, ఒరే బామ్మర్ది, ఎనిమిది బళ్ళు సిటీలోకి పంపించిరా!

ఇంకా రెండు లారీల లోడ్ వుంటది కదా !అది కోమటి వీధిలో మంచుకొండ సుబ్బారావు గారు, డాబా ఇల్లు కడుతున్నారు కదా! ఆరి ఇంటి ముందు దించిమని- సోంపురం మంగరాజుకి చెప్పు. “ఆడికి రేపు పెళ్లి మాటలట”, నైట్ డ్యూటీ వద్దన్నాడు, అన్నాడు నాయుడు బాబు.

బావ! రెండు లారీలు అంటన్నవు. మొదటిది మంగరాజుది. మరి రెండో లారీ ఎవరిది ఎట్టామంతావు? అని అడిగాడు అప్పారావు.

ఓరి ఎదవ! ఆ మాత్రం చూసుకోలేవా ? అన్నీ నేనే చెప్పాలా? నీకు అంటూ విసుక్కున్నాడు నాయుడు బాబు.

సరే బావ! నన్ను ఏటి అనకుండా నీకు ఏనాడైనా రాత్రి గడిసినదేటి? మా అక్క మొగం చూసి అన్నీ ఓర్చు కొంతన్నాను అన్నాడు అప్పారావు.

సర్లేరా ! చనువు కొద్ది ఏమైనా అంటే ఇలా మొదలెడతావు. నీకు - నాకు ఇది మామూలే అన్నాడు నాయుడు బాబు.

బావ! మరేటి నువ్వొచ్చి కుప్పలు సుత్తావా?నేకపోతే నన్ను లోడింగ్ సెయించిమంతావ్వేటి?

అనడిగాడు బామర్ది అప్పారావు.

అలాగే లేరా! ఇవాళ్టికీ అన్ని నువ్వే చూసుకో. ఇవాళ నైట్ డ్యూటీ పోలీసులు ఎవరో తెలుసుకో. పోలీస్ స్టేషన్కి కూసింత దూరంగా ఒక కుర్రాడిని బైక్తో సహా పెట్టు. ఎవరైనా రైడింగులికి బయలుదేరితే వెంటనే ఆ కుర్రాడ్ని నాకు ఫోన్ చేయమను. నీకు కూడా ఫోన్ చేయమను. రైడింగులో మన బళ్ళు ఏవి దొరక్కూడదు. లేకపోతే పోలీసులతో కేసుల తలనొప్పి మనకి అన్నాడు నాయుడు బాబు.

అన్నట్టు! ఒరే బామ్మర్ది ? మన రంగారావు వున్నాడు కదా! ఆళ్ల కొడుక్కి ఏదైనా పనిలో కుదర్చమని అడుగుతున్నాడు. మన లారీల్లో డ్రైవింగ్ నేర్పించు. ఎవరైనా డ్రైవర్ రాకపోతే వాడు పనికొస్తాడు అంటూ పనులు పురమాయించాడు నాయుడు బాబు.

ఎన్నాళ్ళకి! బావ రాత్రి డ్యూటీ ఏసేడు అనుకుంటూ,రామ్మూర్తి, నాయుడు బావ గురించి ఆలోచించడం మొదలెట్టేడు.

బావ ఎవర్ని ఒక పట్టాన నమ్మడు.బావ చాలా జాగర్త అయినోడు. మొదట్లో వ్యవసాయం పనులు లేనప్పుడు అందరిలాగే నది ఒడ్డుకు వెళ్లి ఇసుక తవ్వి ఎద్దుల బళ్ల మీద తీసుకెళ్లి ఊర్లో అవసరమైనవారికి అమ్మేవాడు.

ఎద్దుల బళ్ల మీద వ్యాపారం అంత లాభసాటి కాదు. అందుకనే గవర్నమెంట్ అనుమతి లేకుండా, అర్ధరాత్రి పూట నదిలో ఇసుక తవ్వేసి, పొగులు పెట్టి రహస్య ప్రదేశాల్లో దాచి, ఎవరి కంటపడకుండా రాత్రికి రాత్రి లారీల్లో ఇసుకని పట్నం తీసుకెళ్లి అమ్ముకునేవారు.

500 రూపాయల విలువ చేసే లారీ ఇసుక, సిటీలో

6000 రూపాయలకి అమ్మి బాగా లాభపడేవారు. ఎవరైనా అధికారులు దాడి చేయబోతే, రాజకీయ నాయకులు అడ్డు పడేవారు. రాజకీయ నాయకులుకి ఇదో మంచి ఆదాయ మార్గం.

ఊరి సర్పంచ్ వెంకట్రావు, ఇసుక వ్యాపారంలో ఆరితేరి పోయాడు. తన మాట చాకచక్యంతో ఊరి ప్రజలందరిని ఆకట్టుకునేవాడు. సంవత్సరానికికొక సారి గ్రామంలో ఆ ఏడు ఇసుక తియ్యడానికి వేలం పెట్టేవాడు. తానే హెచ్చు ధర పాడి, ఇసుక తవ్వకాలు ఖాయం చేసుకొనేవాడు. అందుకుగాను రాములోరి గుడికి, అమ్మవారి గుడికి ఏదో ఒకటి చేసేవాడు.

అప్పట్లో బావ కూలి పనులు చేసుకునేవాడు. అపుడపుడు అందరిలాగే రాత్రుళ్ళు ఇసుక తవ్వడానికి వెళ్ళేవాడు. బావని ఎలా నమ్మేడోగాని సర్పంచ్ వెంకట్రావు నాయుడు బావని చేరదీసేడు.అన్నిటికి తనతోపాటు నాయుడు బావని వెంట తీసుకెళ్లేవాడు.

రెండు సంవత్సరాల క్రితం, సర్పంచ్ వెంకట్రావుకి పక్షవాతం వచ్చి మంచాన పడ్డాడు. ఇదే అవకాశాన్ని అందిపుచ్చుకున్నాడు నాయుడు బాబు. అతని బంటుగానే వుంటూ, ఇసుక వ్యాపారం నెమ్మదిగా చేజిక్కించుకున్నాడు. ఈ క్రమంలో పూరి పాక నుండి

పెద్ద ఇంటికి మారిపోయి, మెళ్ళో బంగారుగొలుసు, ఐదు వేళ్ళకి బంగారు ఉంగరాలు చేరాయి నాయుడు బావకి.

త్వరలో సర్పంచ్ ఎన్నికలు రాబోతున్నాయి. ఊరికి సర్పంచ్ అవుదామని కోరిక ఉంది నాయుడు బావకి.

ఆ ఏర్పాట్లలో వున్నాడు నాయుడు బావ.

తాను కూడా బావలాగే పెద్ద మోటార్ సైకిల్, మిగతా భోగాలు అనుభవించాలని మహా కోరికగా ఉంది అప్పారావుకి. కానీ నాయుడు బావకి దొరక్కుండా ఎలా వ్యవహారాలు చక్కబెట్టాలో అర్ధం కావడం లేదు అప్పారావుకి.

బామ్మర్ది అప్పారావుకి నైట్ డ్యూటీ అప్పగించి, ఇంట్లోకి వచ్చి మంచం మీద పడుకున్న నాయుడు బాబుకి నిద్ర పట్టడం లేదు.

ఇసుక వ్యాపారం ప్రస్తుతానికి బాగానే నడుస్తున్న కూడా, తనకు అడ్డు పడే ప్రత్యర్థులు, అధికారుల సోదాలు, తాను సర్పంచ్ కావడానికి ముందున్న ఖర్చు అతన్ని నిద్ర పట్టకుండా చేస్తున్నాయి.

ఈ మధ్య సామాజిక కార్యకర్తలమంటూ బయలుదేరి, సహజ సిద్ధమైన నది ప్రవాహ ఇసుకని అడ్డు ఆపు లేకుండా అక్రమంగా తవ్వేస్తున్నారని, ఇలా అయితే కొన్నాళ్ళకి ఇసుక అనేదే లేకుండా పోతుందనే వారి గొడవ కూడా ఎక్కువైపోతోంది.. ఈ విషయాన్ని ఎలా దారి మళ్లించాలా? అనే ఆలోచన ముసురుకొంది నాయుడుబాబుకి.

మంచం మీద కూచునే,లెక్కలు కట్టడం మొదలెట్టేడు.

ఇసుక వ్యాపారం తన చేతిలోకి వచ్చేక, అధికారులు, అనధికారులకి ఎవరి వాటాలు, వారికి ఇవ్వగా, ఈ రెండేళ్లలో ఓ 30 లక్షలు మిగిలుంటాయి తనకి. ఇది కాకుండా, ఈ ఇల్లు, పెళ్ళాం వంటి మీద బంగారం మరో 20 లక్షలుంటాయి. ఊరిలో 20 వార్డులున్నాయి. తాను సర్పంచ్ కావాలంటే వార్డు మెంబెర్ల మద్దతు అవసరం. అందుకోసం తాను బాగానే ఖర్చు పెట్టవల్సి వస్తుంది. ఎలా అయినా ఈ సర్పంచ్ పదవికి పెట్టే ఖర్చు, తనను, పూర్తిగా ముంచడామో, లేదా బంగారు కుర్చీలో కూచోబెట్టడమో చేస్తుదనుకున్నాడు,నాయుడు బాబు.

ఎన్నికలు రానే వచ్చేయి. సర్పంచ్ పదవి కోసం ఉన్నదంతా, పెళ్ళాం వంటి మీద నగలతో సహా మంచి నీళ్ళల్లా ఖర్చు పెట్టేసాడు నాయుడు బాబు.

ప్రజాలేమనుకొన్నారో, తన వార్డులోనే నెగ్గలేకపోయేడు నాయుడు బాబు.సర్పంచ్ పదవి వేరే వారిని వరించింది.

ఉన్న ఇల్లు తనఖా పెట్టడం తో, చేసిన అప్పు తీర్చలేక, మళ్ళీ పాత పూరిపాకలోకే వెళ్లవలసి వచ్చింది నాయుడు బాబుకి. ప్రభుత్వం మారిపోవడంతో, ఇసుక అక్రమ వ్యాపారం కట్టడి అయిపోయింది అన్ని చోట్లా.

కొన్ని నెలల తరువాత, మళ్ళీ ఇసుక తవ్వడానికి బయలుదేరాడు నాయుడు బాబు. ఈసారి రాత్రి కాదు పగలే. గవర్నమెంట్ వారి ఇసుక స్టాక్ యార్డులో.

స్వస్తి

రవి కావూరు.