పడిన చోటే ….

\*\*\*\*\*\*\*\*\*\*\*

విశాఖపట్నం. కైలాసగిరి రిజర్వు పోలీస్ మైదానం.

ఆ రోజు రిజర్వు మహిళా పోలీస్ రిక్రూట్మెంట్లో మహిళలకు దేహ ధారుడ్య పరీక్షలు. 100 మీటర్ల పరుగు పందెం.

18 నుంచి 22 వయసున్న ఆడపిల్లలతో నిండిపోయింది మైదానం.

20 ఏళ్ళకే తల్లులైన కొందరు ఆడపిల్లలు, చంటి బిడ్డలతో సహా వచ్చేసారు.

పోనీటైల్ కట్టుకున్న ఒక పిల్లయితే, భర్త చాటున, బిడ్డకి పాలు ఇస్తోంది.

నేను మైదానంలోకి రాగానే అక్కడ వాళ్ళలో హడావుడి మొదలయింది.

మా సిబ్బంది సెల్యూట్ ని స్వీకరించి,

మా అసిస్టెంట్ సబ్ ఇన్స్పెక్టర్ని

పరుగు పందెపు వివరాలు అడిగేను.

"200 మంది మహిళలు". 'రౌండ్ కి

పది మంది చొప్పున పోటీలు పూర్తి చేస్తాం మేడం'! అన్నారాయన.

ఆఖరి రౌండ్ కి పిలవమని చెప్పి, ఆఫీస్లోకి వెళ్ళిపోయేను.

సుమారు రెండు గంటల తరువాత . "మేడం! అన్ని రౌండ్లు పూర్తయినాయి"."10 మంది అర్హత సంపాదించేరు" "మీరు వస్తే చివరి రౌండ్ పూర్తి చేసేద్దాం" అన్నారాయన.

ఆఖరి రౌండ్ మొదలయింది." స్టార్ట్" అనగానే పది మంది ఆడపిల్లలు రివ్వున దూసుకుపోయేరు.

పోనీటైల్ అమ్మాయి ఎర్లీ లీడ్ తీసుకుంది. కానీ అనూహ్యంగా కింద పడింది. ఆమె మోకాలు చెక్కుకుపోయి రక్తం స్రవించసాగింది.

పోటీ కదా! ఆగి సాయం చేసేవారు

కూడా లేరు. ఆశాభంగంతో కన్నీళ్ళ పర్యంతమయ్యిందామ్మాయి.

మహిళా కానిస్టేబుల్ని సాయం పంపించేను. కానీ అమ్మాయి వారించింది. తానే శక్తి కూడదీసుకొని నిలబడింది.

షూ తాడు వదులై తొట్రుపడిందామె.

ధైర్యం చెప్పేను. వచ్చే సంవత్సరం మళ్ళీ పాల్గొనమని, తప్పకుండా ఎంపిక అవుతావని చెప్పేను.

\*\*\*\*\*\*

ఆ మరుసటి సంవత్సరం, కొత్త కానిస్టేబుళ్ల శిక్షణా కార్యక్రమంలో కనబడింది

పోనీటైల్ అమ్మాయి.

సెల్యూట్ చేసి "నవ్వుతూ అంది".

"పడ్డ చోటనే లేచాను మేడం"!అంటూ.

"నేను కూడా నీలాగే పడి లేచిన దాన్నేలే" అనుకున్నా మనసులో.

స్వస్తి

రవి కావూరు….

(197పదాలు)