పయనం.

పన్నిండు ఏళ్ళ నారాయణ వేసవి సెలవుల్లో, భద్రిపురంలో ఉన్న మంగయ్య మామ ఇంటికి చేరుకునేసరికి సాయత్రం అయ్యింది.

మర్నాడు ఉదయం, ఊరు చూసి వస్తానన్నాడు నారాయణ."వెళ్ళు!కానీ పడమర దిక్కున ఇసుక మేటలు మీదకు మాత్రం పోబోకు" అన్నాడు మంగయ్య మామ.

తెచ్చుకున్న స్కూల్ బాగ్ భుజానికి వేలాడేసుకొని ఊర్లోకి బయలుదేరేడు నారాయణ. ఊరంతా తిరిగి వచ్చేస్తుంటే, పడమర దిక్కున, దూరంగా కనపడ్డాయి ఇసుక మేటలు.

మామ చెప్పిన జాగ్రత్తలు గుర్తుకు వచ్చిన నారాయణకి, అడుగులు అటే పడ్డాయి.

అంతా ఇసుక మేటలు. అక్కడక్కడ గడ్డి,చిన్నపాటి మొక్కలు. సన్నగా కనపడిన

కాలిబాట మీద నడవడం మొదలు పెట్టేడు.

కొంతసేపటికి ఒక పెద్ద ఇసుక దిబ్బ దగ్గర ఎదో దుర్గంధం, ఈగలు ముసురుతున్న శబ్దం. నారాయణ అటువైపు నడిచేడు.

చనిపోయి పడి ఉంది ఒక లేగదూడ.జాలి వేసింది నారాయణకి.

స్కూల్లో మేష్టారు చెప్పిన భూతదయ గుర్తుకొచ్చింది. పక్కనే పడివున్న కర్రతో మెత్తగా ఉన్న ఇసుకలో గొయ్యి తీసి లేగదూడని అందులో కప్పెట్టి, గొయ్యి పూడ్చేడు.

ఏమనిపించిందో బ్యాగ్లో ఉన్న ఆకుపచ్చ తువ్వాలుని,కప్పిన గొయ్యి మీద పరిచాడు.

ఎప్పుడు తనతో పాటు వుండే చిన్న వినాయకుడి బొమ్మను, ఇంకా అక్కడ దొరికిన కర్రతో ఒక ప్లస్ ఆకారం చేసి దాని మీద పెట్టేడు.

మండువేసవి దెబ్బకి ఆక్కడే సొమ్మసిల్లిపడిపోయేడు. సాయత్రం బాగా చల్లబడిన వేళకు తెలివి వచ్చింది. నెమ్మదిగా నడుస్తు మామ ఇంటికి చేరుకున్నాడు. ఇంటికెళ్లేసరికి అత్త ఎంతో గొడవ చేసింది. నిన్ను వెతుక్కుంటూ మావయ్య అటే వచ్చేడంది.

…….

ముప్ఫై సంవత్సరాల తరువాత, దుబాయ్ నుంచి హైదరాబాద్ లో అడుగుపెట్టేడు నారాయణ. ఇప్పుడు తానొక పేరు మోసిన సివిల్ కాంట్రాక్టర్.ఇక్కడొక అంతర్జాతీయ కట్టడం కోసం బిడ్డింగ్ వేసేడు. బిడ్లు మూడు రోజుల్లో తెరుస్తారు.

హోటల్ కిటికీలోంచి పెద్ద హోర్డింగ్ కనిస్తోంది. "దర్శించండి. సర్వమత సమ్మేళనమైన భద్రిపురం దర్గా, చర్చి, వినాయక దేవాలయం. మీ కోరికలు నెరవేర్చుకోండి".

భద్రిపురం పేరు చదవగానే, తాను చిన్నప్పుడు వెళ్లిన ఊరు గుర్తుకొచ్చింది.

లాప్టాప్ లో భద్రిపురం గురించి గూగుల్ చేసేడు నారాయణ. పేజీల కొద్దీ సమాచారం.

చాలా ఏళ్ళ క్రితం భద్రిపురం లో ఒక సన్యాసి కాలధర్మం చెందాడని, ఆయన, సమాధి పై చాదర్, వినాయకుడు, శిలువ వెలిసాయని, ఆ విధంగా ఆయన అన్ని మతాలు ఒకటేనని ప్రకటించేరని, వారి మహిమ వలన ఎన్నో అద్భుతాలు జరుగుతున్నాయని భద్రిపురం పరమత సహనానికి ప్రతీకగా ఇప్పుడొక ప్రముఖ ఆధ్యాత్మిక కేంద్రంగా విలసిల్లుతోందని, ప్రముఖుల అనుభూతుల

వివరాలతో నిండిపోయింది అంతర్జాలం.

ఆసక్తిగా మరునాడే భద్రిపురం చేరుకున్నాడు నారాయణ. ఊరు పూర్తిగా మారిపోయింది.

3000 పెట్టి ప్రత్యేక దర్శనం టికెట్టు కొని, సమాధి దగ్గరికి చేరుకున్నాడు నారాయణ

సమాధి దగ్గర తనకు కాంట్రాక్ట్ దక్కాలని మొక్కుకున్నాడు.

సమాధిని దగ్గరున్న వృద్ధుణ్ణి పరీక్షగా చూసేడు నారాయణ.సందేహం లేదు! అతను తన మామ మంగన్నే!

మామా! అన్నాడు ఆశ్చర్యంగా.

దిగ్గున తల ఎత్తిన చూసిన వృద్ధుడు, "ఓరే

నారాయణ! "నువ్వేనా'! నువ్వు పెట్టిన బిక్షేరా ఇది. ఆ రోజు నిన్ను వెతుక్కుంటూ వస్తుంటే పశువుల కాపరి చెప్పేడు నువ్వు లేగ దూడని కప్పెడుతున్నావని. గొయ్యి మీద నువ్వు చేసిన పని చూసేను

అప్పుడు వచ్చిన ఆలోచనే, నా జీవితాన్ని, ఈ ఊరి జాతకాన్ని మార్చేసింది అన్నాడు గడ్డం నిమురుకుంటు.

అదిరిపోయేడు నారాయణ.

స్వస్తి

రవి కావూరు.

(నా తమ్ముడు శేఖర్ కావూరు ఇచ్చిన ప్రేరణతో)