పుస్తకాలబ్బాయి.

\*\*\*\*\*\*\*\*\*\*\*\*\*\*\*

సింహాద్రి ఎక్స్ ప్రెస్ అనకాపల్లి స్టేషన్లో బయలుదేరడానికి సిద్దంగాఉంది.పరుగున పోయి రోజు ఎక్కే కోచ్ లోకి జొరబడ్డాను.గత మూడు నెలలుగా ఉద్యోగ రీత్యా నేను ప్రతిరోజు అనకాపల్లి తుని మధ్య తిరగవలసి వస్తోంది.

కోచ్ లో వైజాగ్ నుంచి వచ్చేమిత్రుడు సంపదరావు తాను కూర్చున్న సీట్ దగ్గరకు పిలిచేడు.కుశల ప్రశ్నల తరువాత, అలవాటుగా జేబులోంచి విష్ణు సహస్రనామం పుస్తకం తీసి మౌన పారాయణం చేశాను.

"గురు" ! ఎప్పుడూ దైవ సంబంధ పుస్తకాలు చదువుతుంటావు కదా! 'ఏమైనా మంచి విషయాలు చెప్పకూడదా? అని సంపదరావంటే,

"ప్రతీ మానవుడు సాటివారిని గౌరవించాలని" 'పరద్రవ్యం ఆశించకూడదని,' ఇంద్రియ నిగ్రహం వుండాలన్న విషయాల మీద విన్న కథలు చెప్పుకుంటూ పోతూంటే,

"పుస్తకాలండి, కొత్త పుస్తకాలు" "పురాణ కథలు, స్త్రీల వ్రతకథలు, పిల్లల నీతి కథలు" అంటూ కొత్త పుస్తకాలు కొంటారా సార్! అంటూ పుస్తకాలు అమ్మేవాడు మా ముందుకు వచ్చేడు.

పుస్తకాలు అన్ని దింపించి, చూసి, వద్దులే!ఎం వద్దులే! అంటూ పంపించేయబోయేను. సార్! సార్! 'ఏదైనా ఒక్క పుస్తకం తీసుకోండి' సార్! అంటూ బ్రతిమాలేడు.

సరే. ఆ "వేదాంత రహస్యాలు" పుస్తకం ఇవ్వు అన్నాను.

రెండు వందలు సార్! అన్నాడు

"ఇంత చిన్న పుస్తకం" ! రెండు వందలా?

వెర్రివాడిననుకుంటున్నవా! నూటఎభై చేసుకో అంటూ రెండు వందల నోటు ఇచ్చేను.

"సార్ ఏమి మిగలదు" సార్! అంటూనే పుస్తకం,నోటు ఇచ్చేడు.

వెనక నుంచి "ఓయ్ పుస్తకాలు" అని ఎవరో పిలవగానే అటు వెళ్ళిపోయేడు పుస్తకాలబ్బాయి.

కొన్న పుస్తకం కొంత సేపు తిరగేసి అతను ఇచ్చిన నోటు జేబులోకి పెట్టుకుంటూ చూసేను. పుస్తకాలబ్బాయి నేను ఇచ్చిన రెండు వందల నోటే మళ్ళీ నాకు ఇచ్చేసాడు.

అయ్యో! వాడికి నష్టమే అనుకుంటూ తిరిగి ఇచ్చేద్దామని చూసేను. వాడు కనబడలేదు.

కొంత సేపటికి మళ్లీ అనిపించింది వాడికి అంత నిర్లక్ష్యం ఏమిటి? వచ్చి అడిగితే చూద్దాం లే!.. అనుకుంటూ నా స్టేషన్ రావడంతో దిగిపోయేను.

కానీ రాత్రి నిద్ర పట్టలేదు. ఇన్ని పుస్తకాలు చదివి నేను నేర్చుకున్నదేమిటి? వాడి డబ్బు నాకు పరద్రవ్యమే కదా!

మర్నాడు ట్రైన్ లో మళ్ళీ కనబడ్డాడు. పిలిచి వాడి డబ్బు ఇచ్చేసి 50 అడిగేను.

వాడు, 'సార్! "మీరే నన్ను క్షమించాలి". నేను కావాలనే మీకు రెండు వందలు ఇచ్చేను అన్నాడు. అవునా! ఎందుకు? అన్నాను ఆశ్చర్యంగా.

సార్. నేను మిమ్మలని గత రెండు నెలలుగా ఈ ట్రైన్లో చూస్తున్నాను. నేను వైజాగ్ నుండి తుని వరకు పుస్తకాలు అమ్మి దిగిపోతు వుంటాను. అనకాపల్లి దాటిన తరువాత పెద్దగా బేరాలు వుండవు. మీరు చెప్పేవి వింటు వుంటాను. కానీ మీరు చెప్పేవి ఎంత వరకు పాటిస్తారో తెలుసుకోవాలని కుతూహలం కలిగింది.

"అందుకే అలా చేసేను", మరోలా అనుకోకండన్నాడు.

పుస్తకాలబ్బాయి, నేను ఇంకా నేర్చుకోవలసినది చాలా వుందని చెప్పకనే చెప్పేడు.

స్వస్తి

రవి కావూరు.