ఆదివారం కథ

ఉదయాన్నే సుబ్బారావు హుషారుగా వుండటం గమనించింది భార్య.

దేనికి అండి హుషారంది.

హుషారు కాకపోతే మరేమిటోయి, వచ్చే నెల్లో మనవడు వస్తున్నాడు.

అబ్బాయి ఫోన్ చేశాడు.మనవడు కిరణ్ గాడి ఐదవ పుట్టిన రోజు ఇక్కడే చేస్తాడట. అందర్నీ కలసి చాలా కాలమైంది నాన్నా, పుట్టినరోజుకు అందర్నీ పిలుద్దామన్నాడు.

నాకేమి చెప్పలేదే అంది శ్యామల. వాడసలు నీకే ఫోన్ చేశాడు, నువ్వు పూజలో ఉండగా మాట్లాడవని, నాకు చెప్పాడన్నాడు సుబ్బారావు.

అవునా ! అయితే రాత్రి అన్ని విషయాలు చెబుతాడు లెండి అంది శ్యామల ధీమాగా.

\*\*\*\*

మరుసటి నెల్లో ఒక సాయంత్రం, హోటల్లో సుబ్బారావు మనవడు, కిరణ్ పుట్టినరోజు వేడుకలు ఆర్భాటంగా జతగుతున్నాయి. తాత సుబ్బారావు కుట్టించిన దుస్తులలో మెరిసిపోతున్నాడు కిరణ్.

ఇంగ్లీషు తెలుగు కలిపి మాట్లాడేస్తూ, తాతను తెగ ప్రశ్నలు వేస్తున్నాడు కిరణ్. ఓపిగ్గా సమాధానమిస్తున్నాడు సుబ్బారావు.

ఇంతలో సుబ్బారావు కంటే వయసులో చిన్నతను

సుబ్బారావును చూసి చిన్నవాడన్నయ్య బాగున్నారంటూ పలకరించాడు.

కిరణ్, వెంటనే తాతగారు ఆ అంకుల్ మిమ్మల్ని అలా పిలిచారేమిటి మీ పేరు తాతగారు కదా అన్నాడు.

సుబ్బారావు నవ్వుతూ, ఒరే కిరణ్ మా చిన్నప్పుడు ఉమ్మడి కుటుంబాలు ఉండేవి. ఒక్కో ఇంట్లో ఆరేడుగురు పిల్లలుండేవారు. నేను అందరి కన్నా చిన్నవాడిని, అందుకనే అందరు నన్ను చిన్నవాడా అని పిలిచేవారు. మా కుటుంబంలో నా అసలు పేరు కన్నా ఈ ముద్దు పేరు అలవాటైపోయి స్థిరపడిపోయింది.

నాకు 70 ఏళ్లయినా ఇప్పటికీ నన్నoదరు చిన్నవాడన్నయ్యనో, చిన్నవాడుపెదనాన్నననో చిన్నవాడు తాతగారనో పిలుస్తుంటారు. నాకు అలాగే అలవాటైపోయిందన్నాడు సుబ్బారావు.

అర్థం కానట్టు మొహం పెట్టాడు కిరణ్. పెద్దయితే నీకర్థం అవుతుంది లేరా మనవడా అనుకున్నాడు సుబ్బారావు.

అలా ఆ కార్యక్రమంలో కొందరు బాబన్నయలు గుండు బాబాయిలు, మరి కొంతమంది పండు మామయ్యలు, చిట్టత్తల పేర్లు విన్నాడు కిరణ్.

వాడి బుర్రలో ఎన్నో సందేహాలు.

భోజనాల సమయంలో కిరణ్ తల్లి నమ్రత, కిరణ్ కి పెరుగన్నం పెడుతోంది.

అమ్మా… ఇక్కడ చాల మందికి అసలు నేమ్స్ ఎందుకు లేవంటూ అడగబోయేడు కిరణ్.

ఇంతలో ఒక పెద్దావిడ కిరణ్ వాళ్ళమ్మని “ఒసే ఎర్రపిల్ల” ఇంటికెళ్ళి నీ కొడుకుకు దిష్టి తీయవే

అంటూ వెళ్ళిపోయింది. అలాగే బేబాత్త అంది అమ్మ.

కిరణ్ గాడి చిన్న బుర్రకి ఏదో అర్థమయి, తన ప్రశ్న అడగడం మానేశాడు.

కథ అయిపోయింది.

స్వస్తి

రవి కావూరు….