#స్వీయానుభవం\_1

# ప్రియమైన నాన్న

ముందుగా ఈ అంశం మీద వ్రాయవచ్చని ఆలోచన చేసిన అడ్మిన్లు అందరికీ కృతఙ్ఞతాభినందనాలు.

మా నాన్నగారు కీ.శే. కావూరు శ్రీనివాస రావు గారు మా కుటుంబ సభ్యులందరికీ నిత్యస్మరణనీయులు.

వారు 1931 లో ఒరిస్సా జయపురంలో జన్మించి, బాల్యంలోనే తండ్రిని,తల్లిని కోల్పోయి,వారి చిన్నాన్నగారి సంరక్షణలో

ఇంటర్ వరకు చదివి, తాను ఎవరికి భారం కాకూడదని తలచి ఒక శ్రేయోభిలాషి ఆదరణతో విద్యుత్ శాఖలో చేరి అంచెలంచెలుగా ఎదిగి ఆ శాఖలో అకౌంట్స్ అధికారిగా పదవి విరమణ చేసేరు.

వారికి మేము నలుగురు మగ సంతానం.

మా నాన్నగారు మాకు నీతి బోధనలేమి చేసేవారు కాదు గానీ, వారి ప్రవర్తనతోనే అన్ని చేసి చూపించేవారు.

మా నాన్నగారు మా అమ్మను, ఎంతో ప్రేమతో, గౌరవంతో చూసేవారు. పేరుతో పిలిచేవారు. చిన్నప్పుడు వారు మా ఎదురుగా వాదులాడుకోవడం ఏనాడూ చూడలేదు. ఇప్పుడు మేము కూడా వారి లాగే..

చిన్నతనంలో ఇంట్లో ఆంధ్రప్రభ సచిత్ర వారపత్రిక తెప్పించేవారు. మా నాన్నగారు చూడకుండా ఆ పత్రిక చదవడానికి ప్రయత్నం చేసేవారము. ఆయన అది చూసినా, చూడనట్లు వుండేవారు. దానివల్ల పన్నెండు సంవత్సరాల వయస్సులోనే మాకు సాహిత్యాభిలాష కలిగేలా చేసేరు మా నాన్నగారు.

ఆయన అప్పుడప్పుడు సిగరెట్ కాల్చేవారు. ఇంటర్లో మేం అటువంటి పని చేయబోతే, ఒకటే చెప్పేవారు. "మీరు పెద్దవారై ఆర్జనపరులయిన తరువాత మాత్రమే మీకు నచ్చిన విధంగా వుండండి. నా దగ్గర వున్నంతవరకు ఇవి కుదరవు అని చెప్పేవారు. ఈ రోజున మాలో ఎవరికి ఆ అలవాట్లు లేవు.

ఆ రోజుల్లో ఆదాయం తక్కువ.

చేసే ఉద్యోగంలో కాంట్రాక్టర్లు, చిన్న చిన్న బహుమానాలు ఇవ్వజూపిన మా నాన్న గారు నిష్కర్షగా తిరస్కరించేవారు.

ఉన్న దాంట్లోనే సంతృప్తిగా వుండాలన్న ఇంగితాన్ని ఆయన మాకు చెప్పకనే చెప్పేవారు. ఈ రోజు ఆయన చూపిన బాటలోనే మా నలుగురి అన్నదమ్ముల కుటుంబాలు ముందుకు సాగుతున్నాయి.

ఆయనకు స్వాభిమానం ఎక్కువ. రిటైర్ అయిన తరువాత రోజుకొక సిగరెట్ కాల్చేవారు. ఒక రోజు ఒళ్లో కూర్చున్న మనవరాలు "తాత గారు పొగ త్రాగుట హానికరం అని చెబుతున్నారు కదా! అంది.

వెంటనే తాగుతున్న సిగరెట్టును ఒక దమ్ము లాగి, నులిమి కింద పడేసి "ఇంకెప్పుడు తాగను తల్లి" అంటూ మరెప్పుడూ సిగరెట్ ముట్టలేదాయన. మేం చేస్తున్న వృత్తి ఉద్యోగాలలో మాదీ అదే పంథా.

చిన్న ఉద్యోగిగా, జీవితం ప్రారంభించి

తనకంటూ ఒక సొంత ఇల్లు కట్టుకోలేక పోయినా, తన పిల్లలు అమెరికాలో కట్టుకున్న భవంతులలో నివసించి,

అనేక ప్రదేశాలు దర్శించి, పోగొట్టుకున్న బాల్యాన్ని కుటుంబ సభ్యుల ఆప్యాయతలో వెతుకున్నరాయన.

84 సంవత్సరాలు అరోగ్యకరమైన జీవితాన్ని గడిపి, న్యూమోనియా వ్యాధితో, అందరి కుటుంబ సభ్యులు చెంతనుండగా 2014 లో భౌతికదేహాన్ని విడిచిపెట్టారు మా నాన్నగారు.

వారు మాకు చూపిన బాట రాచబాట.

పితృదేవోభవ అన్న ఆర్షవాక్యానికి వారు అన్ని విధాలా అర్హులు.

వుయ్ లవ్ యు నాన్నగారు…

స్వస్తి

రవి కావూరు….

విత్ శేఖర్ కావూరు

బుష్ కావూరు

గిరి కావూరు.