#మనసుకవిత\_3

#అద్దం

\*\*\*\*\*\*\*\*\*\*

అద్దమా! నువ్వు చూడనిదేముంది?

బాల్యంలో నా బొక్కి పన్నుని

కౌమారంలో నా నూగు మీసాన్ని

చెరగని నా మరదలి లిప్ స్టిక్ ముద్దుని

అనక ఆమెతోనే నా కళ్యాణపు బొట్టునీ

నిదురలేని మా కళ్ళలో

కనిపించిన తియ్యని మత్తునీ

పాపాయికి నే వేసిన జడను

మురిసి అద్దిన పౌడరును

అత్తారింటికి వెళ్ళే పాపను

వదలలేక నాకొచ్చిన కన్నీరును

నాన్న మరి లేడన్నపుడు నా కంటి చారికలను

అమ్మ ఇక రాదన్నపుడు నా కళ్లచుట్టు వలయములను

ఇక ఇప్పుడు చూస్తూన్నావు కదా!

వూడుతున్న మా పళ్ళ వరసని

నిద్ర పట్టని మా ముసలి కళ్ళని

ఓ అద్ధమా! అందమైన అబద్దమా!

నీవు

మాకు….కాలానికి, సాక్షీ భూతానివి.

స్వస్తి

రవి కావూరు