శాంతి శాంతి శాంతిః

\_\_\_\_\_\_\_\_\_\_\_\_\_

ఒక రోజు సాయంత్రం ఆఫీసులో పని చేసుకుంటున్న సుబ్బారావుకి ఆఫీసర్ పరమానందరావు నుంచి కబురు.

క్యాబిన్లోకి వచ్చిన సుబ్బారావుని చూడగానే పరమానందరావు, పరమానందంగా "ఓయ్ సుబ్బారావు" 'నీకు సూపరింటెండెంట్ గా ప్రమోషన్ ఇచ్చి మన ఆఫీసుకే వేసేరయ్య!

మంచి రోజు చూసుకుని జాయిన్ అవ్వు అంటూ ఆర్డర్ చేతిలో పెట్టాడు.

సుబ్బారావు ఆనందంతో తేలిపోతూ "థాంక్యూ సార్! అంటూ బయటకు వచ్చేడు.

భార్య సుభద్ర మొబైల్ కి ఫోన్ చేసేడు. శుభవార్త చెప్పి తన కిష్టమైన గారెలు చేయమన్నాడు.

"పప్పు నానదు" "గ్రైండర్ పాడైంది" "మీరే రిపేర్ చేయించలేదు", ఈ సమయంలో కుదర్దంది సుభద్ర.

తిండి సరదా తీరలేదని ఉక్రోషం వచ్చింది సుబ్బారావుకి. ఉడిపి విలాస్ కి పోయేడు. "సాయంత్రం పూట వడ వెయ్యం సార్"! అన్నాడు కౌంటర్ లో కూర్చున్న వాడు. దుఖం తన్నుకొచ్చింది సుబ్బారావుకి.

మనసు బాగోక గుడికెళ్లేడు.

దండం పెట్టుకొని వస్తుంటే బాల్య మిత్రుడు కోటిబాబు కనపడ్డాడు. ఏమిట్రా? "అంత దిగాలుగా వున్నావు" అన్నాడు.

జరిగిందంత చెప్పుకొచ్చేడు సుబ్బారావు.

గుడి గోడల మీద రాసున్న శాంతి శాంతి శాంతిః అన్న వాక్యాలను చూస్తూ,

"ఒరే" నేను అశాంతి తో బాధపడుతూ వుంటే ఇక్కడ మూడు శాంతి లెంట్రా కోటి? అంటూ బుర్ర గొక్కున్నాడు సుబ్బారావు.

"ఒరే సుబ్బిగా"! అందులో మొదటిది శారీరక శాంతి, రెండవది మానసిక శాంతి, మూడవది, ఆధ్యాత్మిక శాంతి. మూడు ముఖ్యమే.

ఉదాహరణకి నువ్వు కోరుకున్న గారెలు ఇంద్రియశాంతి,నీ భార్య గారెలు చేయడం కుదరదన్నప్పుడు,నువ్వు కోల్పోయింది మానసిక శాంతి, ఈ రెండు లేకపోయేసరికి నువ్వు వెతుక్కున్నది ఆధ్యాత్మిక శాంతి. అందుకునేరా మూడు శాంతులు.

"అంతే రా! అన్నాడు" కోటిబాబు.

మర్మం భోధపడినట్లు అనిపించింది సుబ్బారావుకి. అన్ని శాంతులు ఇంట్లోనే దొరుకుతాయని, పూలు, స్వీట్లు, ఇన్స్తంట్ వడ మిక్స్ పేకెట్ కొనుక్కొని ఇంటి దారి పట్టాడు సుబ్బారావు.

స్వస్తి

రవి కావూరు.

( కొద్ది రోజుల క్రితం వేరే గ్రూపులో వ్రాసిన కథ కొన్ని మార్పులతో మన పాఠకుల కోసం)