బిశ్వాస్ బాబు

………..

గణపతి నవరాత్రులు ముగిశాయి.

విశాఖ నగరం, మద్దిలపాలెం సందుల్లో

రెండు గదుల ఇంట్లో వుంటున్న

బిశ్వాస్ బాబు కుటుంబం మాత్రం దసరా నవరాత్రుల కోసం ఎదురుచూస్తోంది.

భాద్రపద, ఆశ్వీయుజ మాసాల్లో, వినాయక, దేవి ప్రతిమలు తయారుచేసి మండపాలు అలంకరించడం, నాలుగు డబ్బులు సంపాదించుకొని, కలకత్తా వెళ్లిపోవడం, పండగల సమయానికి,తిరిగి విశాఖ చేరుకోవడం గత పదేళ్లుగా అలవాటయిపోయింది బిశ్వాస్ బాబు కుటుంబానికి.

కరోనాలో ఒక పూటే తినగలిన బిశ్వాస్ కుటుంబం, ఈ సంవత్సరం వినాయక చవితి ఉత్సవాలలో, పని బాగా కుదిరి రెండు పూటలా తినగలిగింది.

"మహామాయి! "ఎన్నాళ్ళు ఇలా తిరుగుతాము" 'పిల్లలు పెద్దవాళ్ళవుతున్నారు, ఎక్కడోక చోట

స్థిరపడాలి. "మమ్మల్ని దయచూడు

తల్లి" అనుకుంది బిశ్వాస్ భార్య బసంతి.

"అంతా భగవతి సంకల్పం బసంతి".

"అసుర కఠోర పరిశ్రమొకరి"

(కష్టాన్నే నమ్ముకుందాం.) మన సంకల్పం నిజమవుతుంది చూడన్నాడు బిశ్వాస్ బాబు స్థిరంగా.

ఈసారి మద్దిలపాలెం జంక్షన్లో

బిశ్వాస్ బాబు వేసిన దుర్గాదేవి మండపం అదిరిపోయింది.

కరోనా వలసకూలీల బాధలు ఇతివృత్తంగా వేసిన మండపం

అందరి చేత "వావ్" అనిపించింది.

శరన్నవరాత్రుల ఆఖరి రోజు,

బిశ్వాస్ బాబు, నీరసంగా ఇంటికొచ్చేడు. రెండు రోజుల్లో తిరుగు ప్రయాణమన్నాడు. బసంతిలో నిరాశ కమ్ముకుంది.

…….

ఇంతలో ఎవరో తలుపు తడుతున్న శబ్దం.తలుపు తీసేసరికి మండప కమిటి కార్యదర్శి, మరో పెద్ద మనిషితో ఎదురుగా నిలబడ్డాడు.

ఆ పెద్ద మనిషి, "బిశ్వాస్ "మీరు కట్టిన మండపం చూసేను". "మీ టాలెంట్ నాకు చాలా నచ్చింది" నా కళ్యాణ మండపంలో కస్టమర్ల అభిరుచులకు తగ్గట్టు రంగాలంకరణ చేయగలిగేవారి కోసం వెదుకుతున్నాను.

మీరు కల్యాణ మండపం ఔట్ హౌస్లో వుండచ్చు. మీకు పదిహేను వేలు జీతం ఇవ్వగలనన్నాడు.

తలుపు చాటు నుంచి వింటున్న బసంతి

"భగవతీ"మమ్మల్ని కరుణించేవు కదా ! అంటూ మొకరిల్లింది.

కష్టపడ్డం మనిషి వంతు,సంకల్పం సిద్దింపచేయడం "అమ్మ" వంతనుకున్నాడు బిశ్వాస్ బాబు.

స్వస్తి

రవి కావూరు….