పోస్టు కార్డు కథ

సబ్బు

\*\*\*\*\*\*

సుబ్రమణ్యం స్నానం చేసి బయటకొచ్చేసరికి "ఏమండోయ్

అమెరికా నుండి కవరు.

మీ అక్కగారి నుండిలా వుందంటూ" కవరొకటి చేతిలో పెట్టింది భార్య వైదేహి.

అమెరికా వీసా కోసం, సుబ్రమణ్యం అక్క డాక్టర్ సుగుణ గారు పంపిన కాగితాలవి. ఆమె అక్కడ పౌరసత్వం కలిగినావిడ.

సుబ్రమణ్యం కూతురు సౌమ్య,

అల్లుడు కౌశిక్ సుగుణ గారింటికి మూడు గంటల దూరంలో ఉంటున్నారు. కూతురు కాపరం చూడాలని సుబ్రమణ్యం దంపతుల కోరిక.

పేపర్లు అందుకున్న తరువాత సుబ్రమణ్యం దంపతులు వీసా పొంది, అమెరికాలో చికాగో ఓహేరి

విమానాశ్రయంలో దిగేసరికి,

చొక్కా పంట్లాము వేసుకున్న అక్కగారు, "ఏరా సుబ్బి" అంటూ ప్రేమగా పలకరించేసరికి సుబ్రమణ్యం కళ్ళు చెమ్మగిల్లాయి.

తమ్ముడిని, వైదేహిని,ఇంట్లో దింపి

"ఓరే సుబ్బు మరేం అనుకోకు", 'నాకు సెలవులు తక్కువ'.

"మిమ్మల్ని ఈ శనివారం సౌమ్య ఇంటికి మీ బావ గారు దిగబెడతారు అంటూ

"నేను - మీ బావగారు ఇంటికి వచ్చేసరికి సాయంత్రం అవుతుంది". "మీరు స్నానాలు చేసి విశ్రాంతి తీసుకోండి".

"బ్రేక్ఫాస్ట్,లంచ్ అన్ని టేబుల్ మీద పెట్టేను". మైక్రోవేవ్ లో వేడి చేసుకొని తినండి అంటూ వెళ్లిపోయిందావిడ.

బాత్రూమ్లోకి ప్రవేశించిన సుబ్రమణ్యంకి వరసగా వివిధ బ్రాండ్ల బాడీవాష్లు,

ఫేస్ వాష్లు, షాంపూలు, కండిషనర్లు, హెయిర్ జెల్సు, మాయిశ్చరైజర్లు ఇంకా చాలా దర్శనమిచ్చేయి. తనకు అలవాటైన దాని కోసం వెదికేడు. ఎక్కడా కనబడలేదు. చేసేదేమీలేక బాడీవాష్ అనుకొని కండిషనర్తో స్నానం చేసి బయటపడ్డాడు.

భార్యతో చెబితే "మీరు మరి విడ్డూరమండి " బాడీ వాష్ ఏంటో కండిషనర్ ఏంటో కూడా తెలియకపోతే ఎట్లా! "ఇక్కడ మన ఇంట్లోలా కుదరదు"

వీళ్ళ పద్దతులు వీళ్ళవి. ఉన్నవాటితో సరిపెట్టుకొండంది.

వీకెండ్ కి సుబ్రమణ్యం, కూతురు ఇంటికెళ్లేసరికి సుబ్రమణ్యం మొహం మీద చంద్రుడి మీద మచ్చాల్లాగ చిన్న పొక్కులు.

తండ్రిని చూసిన సౌమ్య "అదేంటీ నాన్న!

"నీ మొహం మీద ఆ పొక్కులు? అంది. బావగారి ఎదురుగా కక్కలేక మింగలేక మిన్నకుండి పోయేడు సుబ్రమణ్యం.

కొంతసేపటి తర్వాత స్నానంకి వెళ్లిన సుబ్రమణ్యానికి కమ్మటి సుగంధపు వాసన ముక్కుపుటాలకి తాకింది.

ఒక పక్కగా సబ్బు పెట్టెలో, "తళతళలాడుతు సువాసనలీడుతున్న కొత్త మైసూరు శాండల్ సబ్బు"కనబడింది. సుబ్రమణ్యానికి ప్రాణం లేచివచ్చినట్లయింది..

చాల రోజుల తరువాత కూనిరాగాలు తీస్తూ బాత్ టబ్ లో తనివితీరా స్నానం చేసేడు సుబ్రమణ్యం.

"నీ చర్మానికి సబ్బు తప్ప మరేమీ పడదని నాకు తెలుసు" నాన్న! అమ్మ అంతా చెప్పింది. అందుకనే ఇండియన్ స్టోర్స్లో నీ బ్రాండ్ సబ్బు కొని తెచ్చేను అంది సౌమ్య.

కూతురు వంక అబ్బురంగ చూసింది వైదేహి.

స్వస్తి

రవి కావూరు…..