సశరీరవాణి

\*\*\*\*\*\*\*\*\*\*\*

తెల్లవారు ఝాము నాలుగయ్యింది.

మంచి నిద్రలో ఉన్న లంబోదరరావుకి

హఠాత్తుగా మెలుకువ వచ్చింది. శరీరం వణుకుతోంది. నాలుక తడారిపోతోంది.

ఎందుకిలా అవుతోంది అనుకుంటూ

వంట్లో సుగర్ డౌన్ అవుతోందా? అనుకుంటూ, లేచి వంటింట్లో కెళ్ళి పంచదార నీళ్ళు కలుపుకొని తాగేడు.

హాల్లో కొచ్చి సోఫాలో కూర్చుని అలవాటుగా మొబైల్ తీయబోయేడు

ఇంతట్లో లంబోదరం నీతో మాట్లాడాలి అంటూ వినిపించింది. ఈ రాత్రి పూట ఎవరు నాతో మాట్లాడేది అనుకుంటూ అటు ఇటు చూసేడు లంబోదరం.

నేనేనయ్య! నీ సశరీరవాణినీ. నీ శరీరం లోంచే మాట్లాడుతున్నాను.

ఎవరూ నా శరీరవాణివా! నిన్ను ఎప్పుడూ చూడలేదే! ఎక్కడ వుంటావు నువ్వు.. అన్నాడు లంబోదరం.

నీలోనే వున్నానయ్య. నీతో చాలా సార్లు మాట్లాడదామని ఎన్నో సార్లు పిలుస్తున్నాను. నువ్వు పట్టించుకోవడం లేదంది సశరీరవాణి.

అవునా! ఏమిటో చెప్పు? అన్నాడు లంబోదరం ముందు రోజు సాయంత్రం ఏదో వాట్స్ అప్ ఫార్వర్డ్ ' నీ లోకి నువ్వు చూసుకో" అనే మాటలు గుర్తు తెచ్చుకుంటూ.

అదే నాయనా! నీలో వున్న మెదడు, గుండె, ఊపిరితిత్తులు, కాలేయం, మూత్ర పిండాలు, కాళ్లు,చేతులు, కళ్ళు,ముక్కు చెవులు, అనేక ఫిర్యాదులు చేస్తున్నాయి నువ్వు వెంటనే చర్యలు తీసుకోకపోతే తీరని నష్టం జరుగుతుందని వాపోతున్నాయి అంది సశరీరవాణి.

నేనేం చేశాను? అన్నాడు లంబోదరరావు.

వేళపాళ లేకుండా ఆ తిండేమిటి,

నాయనా, పోనీ తిన్నది అరగడానికి కనీసం ఒక అరగంటయినా నడుస్తున్నవా? రోజుకి కనీసం 3 లీటర్ల నీళ్ళు తాగకపోతే నేనెలా పని చేస్తానని ఆ మూత్ర పిండాలు గగ్గోలు పెడుతున్నాయి.

ఎంత సేపు ఆ తెలుగు సీరియళ్లు చూస్తావు! కనీసం పది నిముషాలయిన

దైవ స్మరణ చేయమని నీ మనస్సు కోరుతోందయ్యా.

రోజంతా ఆ చరవాణితోనే కాలం గడుపుతుంటే, కళ్ళు ఓర్చుకోలేక మూత పోతున్నాయి లంబోదరం. కేటారెక్టో మరోటో తప్పదేమో అంటున్నాయి కళ్ళు.

మా మాట విను బాబు అంటూ నచ్చ చెప్పింది సశరీరవాణి.

ఓహో! "నీలోకి నువ్వు చూసుకుంటే చాలా తెలుస్తుందన్న మాట" అంటూ నిద్రలోకి జారుకున్నాడు లంబోదరం…

మర్నాడు నిద్ర …….లేచేడో …. లేదో మరి…..?

స్వస్తి

రవి కావూరు.