స్టీలు కంచం

\*\*\*\*\*\*\*\*\*\*\*

పోస్టు కార్డు కథ.

1967 వ సంవత్సరం.అప్పుడు నాకు ఆరేళ్ళు.

ప్రతి రోజు రాత్రి నాన్నగారు భోజనం చేయడానికి ముందే, అమ్మ అన్నయ్యకు,నాకు ఒక గిన్నెలో అన్నం కలిపిపెట్టి తినమనేది.

నాన్నగారికి మాత్రం పీట వేసి, స్టీలు కంచంలో భోజనం వడ్డించేది. తళతళలాడే ఆ కంచం చిన్న లొత్తతో నాన్నగారు భోజనం చేసినంతసేపు టకటక శబ్దం చేస్తూ ఉండేది.

నాక్కూడ నాన్నగారిలా ఆ కంచంలో తినాలని ఉండేది.

ఒక రోజు ధైర్యం చేసి “అమ్మా! నేను కూడా నాన్నగారి కంచంలో తింటాను” అన్నాను.

“నోరు ముయ్! వెధవ”. నీకు ఇప్పటి నుంచి కంచం ఏమిట్రా! అంటూ గదమాయించిది అమ్మ.

అయితే అప్పటికే నేను మొండి ఘటాన్ని. ప్రతి రోజు సతాయించడం మొదలు పెట్టేను.

నా గోల భరించలేక అమ్మ, "నాన్నగారితో ఏవండి! చిన్నవాడు, మీ కంచంలో అన్నం పెట్టమంటునాడు".

"ఎప్పుడో ఎనిమిది ఏళ్ళ క్రితం మన పెళ్ళికి మా పుట్టింటి వారు ఇచ్చిన కంచం" అది.తరువాత మళ్లీ మనం కొనుక్కోనేలేదు.పిల్లాడు ఆశపడుతున్నాడు.

నా దగ్గర పది పాత చీరలున్నాయి. ఈ సారి స్టీలు సామాన్లు వాడు వచ్చినప్పుడు అవి ఇచ్చేసి రెండు స్టీలు కంచాలు కొంటానండి అంది. అందుకు నాన్నగారు సరేనన్నారు.

ఒక రోజు ఆ శుభదినం రానే వచ్చింది

సాయంత్రం బడి నుంచి వచ్చేను. ఇంటి అరుగు మీద ఒక ఆసామి స్టీల్ సామాన్ల బుట్టతో కూర్చున్నాడు. అమ్మ పాత చీరలు పట్టుకునుంది. స్కూల్ సంచి గదిలోకి విసిరేసి అమ్మ పక్కకి చేరేను.

అమ్మ మూడు చీరలు ఇచ్చి రెండు స్టీలు కంచాలు ఇమ్మంది. వాడు అర్ధం కాని తెలుగులో "నీకు అంత రాదమ్మ" అంటూ ఒక స్టీలు మూత ఇవ్వజూపేడు.

అమ్మ ఒప్పుకోలేదు. "ఇస్తేఇవ్వు లేకపోతే లేదంటూ" బేరమాడింది. వాడు ఇంకో నాలుగు చీరలు ఇమ్మన్నాడు.

నువ్వెవరో కొత్త వాడిలా ఉన్నావు. మాకు తెలిసిన వాడున్నాడు. వాడు 5 చీరలకే రెండు పళ్లేలు ఇస్తానన్నాడు వాడికే ఇస్తాను అంటూ లేచిపోయింది.

వాడు "అమ్మ! "మీకు అంత కోపం అయితే ఎలాగమ్మా? "మీది పది చీరలు ఇచ్చేయండి" 'రెండు పళ్లేలు తీసుకోండి' అంటూ మళ్లీ కూర్చుబెట్టేడు.

అమ్మ వాడితో చాలాసేపు బేరమాడి మొత్తానికి పది చీరలు ఇచ్చి రెండు స్టీలు కంచాలు,రెండు స్టీలు గ్లాసులు కొంది.

ఆ రాత్రి కొత్త స్టీలు కంచాల్లో అన్నయ్యకు, నాకు భోజనం. మజ్జిగన్నం తిన్న తరువాత అమ్మ బుగ్గ మీద ముద్దు పెట్టేను కృతజ్ఞతగా. ఛీ! "ఎంగిలి" అంటూ మురిపెంగా నన్ను దగ్గరకు తీసుకొంది అమ్మ.

కానీ ఆ మర్నాడే ముంచుకొచ్చింది అసలు విపత్తు.

అంట్లు తోమే చిన్నమ్మ పరిగెత్తుకుంటూ వచ్చింది. "అమ్మగారు! నిన్న మీరు

తీసుకున్న స్టీలు కంచాలు మోసమమ్మా!. తోమితే పూతంత ఊడి వచ్చేసింది. అవి పూత పోసిన ఇనప కంచాలమ్మ అంది.

నాకు అర్ధం కాలేదు గానీ ఏడుపొచ్చేసింది.

కొంచం పెద్దయ్యాక తెలిసింది ఆ స్టీలు సామాన్లవాడు మర్నాడు

తెల్లవారుఝామునే మొదటిబస్ కే

ఊరి నుంచి వుడాయించేడని.

స్వస్తి

రవి కావూరు

(చిన్ననాటి సంఘటన గుర్తు చేసిన తమ్ముడు శేఖర్ కావూరుకు కృతజ్ఞతలతో)