శీర్షిక మాది. కథ/ కవిత మీది.

స్థితప్రజ్ఞత

సుబ్బారావు! "నువ్వు పార్టీ ఇవ్వాలయ్యా అన్నాడు" ఆఫీసు సూపరింటెండెంట్ పద్మనాభరావు.

అవును! "పార్టీ ఇవ్వాలి" అంటూ గొడవ మొదలెట్టేరు, కృష్ణవేణి, సూర్యకళ, రాధమణి, సురేష్, వెంకట్రాజు వగైరాలు.వాళ్ళంతా ఒక సెక్షన్లో పనిచేసే సిబ్బంది.

"అలాగే సార్! ఎలాగు మీరంతా పెళ్లికి వస్తారు కదా! అక్కడ మంచి విందు భోజనం పెడతాను" అన్నాడు సుబ్బారావు.

అది నువ్వు ఇచ్చినట్లు ఎలా అవుతుంది? అది ఆడ పెళ్లి వారి భోజనం. పెళ్లయిన తరువాత మీ ఇంటికి భోజనానికి వస్తామన్నారు ఆడవాళ్ళంతా ముక్త కంఠంతో.

పెళ్లయిన వారం రోజులకి సెక్షన్ సిబ్బందిని భోజనానికి పిలిచేడు సుబ్బారావు. కొత్త పెళ్లి కూతురు సుబ్బలక్ష్మి, అత్తగారి సూచనల ప్రకారం మంచి భోజనం పెట్టింది.

మర్నాడు పద్మనాభారావు, సుబ్బారావుని పిలిచి "నిన్న మంచి భోజనం చేసేం" సుబ్బారావు! నువ్వు, నీ భార్య, మీ అమ్మ నాన్న అంత కలిసి ఉంటున్నారు కదా! ముందు ముందు, అత్తాకోడళ్ల మధ్య సఖ్యత కలకాలం నిలచి వుండలంటే, నువ్వు మీ అమ్మని, నీ భార్యని ఎంతో జాగ్రత్తగా,నిగ్రహించుకుంటూ రావాలోయ్! అలా అయితేనే మీరందరూ హాయిగా ఉంటారు సుమా! అన్నాడు అభిమానంగా.

"అవునా సార్! అది ఎలాగో 'మీరే చెప్పండి' అన్నాడు సుబ్బారావు.

"తానొవ్వక ఇతరులను నొప్పింపక అన్నట్టుగా ఉండాలి సుబ్బారావు!'

ఇంట్లో మగవాడికి-- కన్నతల్లి, కట్టుకున్న భార్య ఇద్దరు రెండు కళ్ళ వంటి వారు.

అందులో ఏ కన్ను ముఖ్యం అంటే సమాధానమేముంటుంది చెప్పు?

" రెండు కళ్ళు ముఖ్యమే" అన్నట్లు, "ఇద్దరూ సమానమే".

"మీ ఆవిడ గురించి,మీ అమ్మ ఫిర్యాదు చేసిందనుకో", ఆమె ఎదురుగా నీ భార్యని వెనకేసుకురాకు, ఆమెను నెమ్మదిగా సమాధానపరచు. కొడుకు తను చెప్పిన మాట అర్థం చేసుకుంటునాడని,తల్లి భావిస్తే సగం సమస్య తగ్గినట్లే.

అదే నీ భార్య, నీ తల్లి మీద ఫిర్యాదు చేస్తే,

ఆమెతో, తల్లి పెద్ద వయస్కురాలని, ఆమెకు తాను నచ్చచెప్తానని, నీకు, నేను తోడని, ఆమెకు భరోసా కలిగించు, అక్కడ సగం సమస్య తగ్గినట్లే.

ఇద్దరినీ సమానంగా చూడు. ఆఫీసుకు వెళ్లే ముందు, ఇంట్లో అమ్మకు చెప్పు, గేట్ దగ్గర భార్యకు చెప్పు. ఇది లౌక్యం అను, లేకపోతే ఏ ఎండకు ఆ గొడుగు పట్టడం అనుకో ! ఏమైనాగాని గుర్తు పెట్టుకో. ఇవన్నీ

చిన్న చిన్న చిట్కాలయ్యా. బాగా పనికొస్తాయి! నేను ఇలాగే మా ఇంట్లో నెట్టుకొస్తున్నా అన్నాడు పద్మనాభరావు నవ్వుతూ.

"థాంక్ యు సర్" మంచి సలహా ఇచ్చేరు. పాటిస్తాను అన్నాడు సుబ్బారావు.

అలా పద్మనాభరావు గారు ఇచ్చిన సలహానీ నలబై ఏళ్లు తూ....చ తప్పకుండా పాటించేడు సుబ్బారావు.

ఒక నాటి సాయంత్రం సుబ్బారావు తల్లి,

" ఒరే సుబ్బి" నేను అనకూడదుగాని నువ్వు "స్థితప్రజ్ఞుడువిరా" నా మాట ఏనాడూ కాదనలేదు . సుబ్బలక్ష్మిని ఏనాడూ ఒక మాట అనలేదు. నువ్వు ఏనాడు సహనం కోల్పోయింది లేదు. ఎంత బాగా చూసుకుంటునావు రా! ఈ వయసులో నాకెంత ప్రశాంతంగా ఉందిరా అంది.

ఆ రోజు రాత్రే ఆమె శివైక్యం చెందింది.

తల్లి దగ్గర కూచుని,నేను స్థితప్రజ్ఞత కలవాడిని కానమ్మ.. నేను ఏ ఎండకు ఆ గొడుగు పట్టేనేమో? అని మనసులో రోదించేడు సుబ్బారావు.

స్వస్తి

KVS RAVI….